چین پێشەنگه لە گەشەپێدانی 5G\nشاره‌زایانی بواری تەکنه‌لۆژیا ده‌ڵێن، چین له‌په‌ره‌پێدان به نه‌وه‌ی پێنجه‌می ئینته‌رنێت زۆر پێش ئه‌مریكا كه‌وتووه.\nبەپێی ئامارەکان کە لەو بارەیەوە بڵاوکراونەتەوە ، چین تائێستا 21 ستاندەرد و پڕۆتۆکۆڵی پەیوەست بەگەشەپێدان و سوودبردن لە ئەنتەرنێتی 5Gی هەیە، ویلایەتە یەکگرتووەکانی ئەمریکا 9 ستاندەر و یەکێتی ئەوروپا 14 ستاندەر و یابان چوار ستاندەر و کۆریای باشووریش دووستاندەری پڕۆتۆکۆڵی پەیوەست بە تۆڕی نه‌وه‌ی پێنجەمی ئینته‌رنێتیان گه‌شه‌پێداوه.\nئەم هەوڵانەش بریتین لە دروستکردن و دامەزراندنی وێستگەکانی ئینته‌رنێتی 5G، گەشەپێدان و بەرهەمهێنانی موبایلی 5G و ڕێکخستنی ڕێنمایی و ستاندەرەکانی پەیوەست بەو پێشكه‌وتنه، دروستکردنی مایکرۆشیپ گەلێک کە لە تەکنه‌ۆلۆژیای 5G پشتیوانیی دەکات.\nنه‌وه‌ی پێنجەمی ئەنتەرنێتی 5G یەکێکه لە پێنج پیشەسازی و تەکه‌نۆلۆژیای گەورە کە جیهان دەگۆڕێت.\nرِ . ج


ناتالی پۆرتمان - ویکیپیدیا، ئینسایکڵۆپیدیای ئازاد\nناتالی پۆرتمان (بە عیبری: נטע-לי הרשלג؛ ناوی لەدایکبوون: ناتالی ھێرشلاگ، لەدایکبووی ٩ی حوزەیرانی ١٩٨١) ئەکتەر و بەرھەمھێنەر و دەرھێنەری ئەمریکی – ئیسرائیلییە. لە ژیانی ھونەریدا چەند خەڵاتێکی بەدەستھێناوە لە نێویاندا خەڵاتێکی ئۆسکار ھەروەھا خەڵاتێکی گۆڵدن گلۆب. ناتالی بەیەکێک لە گرانترین خانمەئەکتەرانی جیھان دادەنرێت.\n٩ی حوزەیرانی ١٩٨١\nناتالی لە ساڵی ١٩٩٤، بە فیلمی لیۆن:پیشەگەرەکە (Léon: The Professional) دەرکەوت. کە لە چەندین فیلم بەشداری کردووە و بەناوبانگترینی فیلمی (V for Vendetta) بوو کە لە ساڵی ٢٠٠٥ دەرچوو. ئەو توانیویەتی خەڵاتی ئۆسکاری باشترین خانمەکتەر لە ساڵی ٢٠١١ دا بباتەوە بۆ ڕۆڵەکەی لە فیلمی (Black Swan). ناتالی ئەکتەرێکی جیھانی سینەمایی مارڤڵە کە ڕۆلی لە فیلمەکانی (Thor) بینیوە. ئەو لە ساڵی ٢٠٠٨، کاری دەرھێانی بۆ کورتە فیلمی ئیڤی (Eve) کرد، ھەروەھا لە ساڵی ٢٠١٥ جارێکی دیکە وەک دەرھێنەر دەرکەوتەوە بە فیلمی داستانێکی خۆشەویستی و تاریکی (A Tale of Love and Darkness).\nژیانی کەسی و خێزاندەستکاری\nناتالی لە خێزانێکی جوولەکە لە ئوورشەلیم لە دایکبووە، ناوەکەشی ھەر ناوێکی جوولەکانە و بەمانای «بۆمن بیچێنە» دێت. کاتێک ١٠ ساڵان بووە پێشنیاری بۆ کاری مۆدێلکردنی بۆ ھاتووە، بەڵام پێشنیارەکەی ڕەتکردووەتەوە و ئەم پەیوەندییەی بەکاری ھێناوە بۆئەوەی بێتە ناو بواری نواندنەوە.\nپۆرتمان لە زانکۆی ھارڤارد لە بەشی دەروونناسی خوێندوویەتی. ناتالی زۆر جار لە بابەتە سیاسییەکانی ئەمریکا و ئیسرائیل دەدوێت، ئەو چالاکوان و پارێزەری مافەکانی ئاژەڵان و ژینگەیە، ئەو لە تەمەنی ھەشت ساڵانیدا بووەتە ڤێگتریان (سەوزەخۆر). ئەو لە ٤ی ئابی ٢٠١٢، ھاوسەرگیری لەگەڵ سەماکەری فەڕەنسی بێنیامین میلیپێد کرد، لەگەڵ ئەودا کچ و کوڕێکیان ھەیە بەناوەکانی ئەلف (کوڕ؛ ٢٠١١) و ئەمالیا (کچ؛ ٢٠١٧).\n^ "'Awards Chatter' Podcast — Natalie Portman ('Jackie')". The Hollywood Reporter.\n^ "Natalie Portman | Biography, Movies, & Facts". Encyclopedia Britannica. Retrieved 2021-02-16.\n^ Elkins, Kathleen (2018-03-05). "The 20 highest-paid actors in the world include 2 Ryans, 2 Toms and only 3 women". CNBC. Retrieved 2021-02-16.\n^ Chan, Dean Goodman, Edwin (2011-02-28). "Natalie Portman leaps to Oscar for "Black Swan"". Reuters. Retrieved 2021-02-16.\n^ Ryan, James (February 25, 1996). "Up and Coming: Natalie Portman; Natalie Portman (Not Her Real Name)". The New York Times. Archived from the original on June 12, 2018. Retrieved July 1, 2018.\n^ Peretz, Evgenia (April 2006). "What Natalie Knows". Vanity Fair. Retrieved August 9, 2019. (خۆتۆمارکردن پێویستە)\n^ Heath, Chris (June 20, 2002). "The Private Life of Natalie Portman: Rolling Stone's 2002 Cover Story". Rolling Stone (898). Archived from the original on December 2, 2014. Retrieved July 4, 2015.\n^ "Natalie Portman Wedding: 'Black Swan' Actress Marries Benjamin Millepied" Archived August 7, 2012, لە وەیبەک مەشین.. The Huffington Post. August 5, 2012.\n^ "Natalie Portman Marries Benjamin Millepied" Archived August 7, 2014, لە وەیبەک مەشین., people.com, August 5, 2012.\nوەرگیراو لە «https://ckb.wikipedia.org/w/index.php?title=ناتالی_پۆرتمان&oldid=762365»\nدواجار لە ١٧:١٨ی ١٣ی ئازاری ٢٠٢١ دەستکاری کراوە\nئەم پەڕەیە دواجار لە ١٧:١٨ی ١٣ی ئازاری ٢٠٢١ نوێ کراوەتەوە.


NRT TV | کوردستان | پارێزگای هەولێر گۆڕانکاریی لە شێوازی دەوامی فەرمانگەکاندا دەکات\nخوێندنی باڵای عێراق لەبارەی تاقیکردنەوەکانی خولی دووەم روونكردنەوە دەدات\nئەمڕۆ ٧٥ ساڵ بەسەر هێرۆشیما و ناکازاکی تێپەڕى\nسەرۆکوەزیرانی بەریتانیا: جەختدەکەینەوە لەسەر پێداویستییەكانی گەلی لوبنانی\nدواجار کاپتنی "کەشتی مردن" بێدەنگی شکاند\nوەزارەتی پەروەردەی هەرێم: قوتابیانی پۆلی ١٢ی ئامادەیی قەرەبوو دەکرێنەوە\nلە هەولێر نەخۆشخانەیەکی حوکمی دەکرێتە نەخۆشخانەی تایبەت\nپزیشکانی دیوانیە چەقۆیەکیان لە سکی نەخۆشێکدا دەرهێنا\nبەهۆی گەندەڵییەوە سەرۆک وەزیرانی مۆریتانیا دەستی لەکارکێشایەوە\n23948 جار خوێندراوەتەوە\nژووری ئۆپراسیۆنەکانی پارێزگای هەولێر رایگەیاند، دەوامی فەرمانبەران بە سیستەمی شەفتات و بەڕێژەی ٣٠% دەبێت، دەشڵێت، "ئەو فەرمانبەرانەی دانیشوی دەرەوەی شاری ھەولێرن یان لە پارێزگایەکی دیکەن و دەوامییان لەناوی سەنتەری شاری ھەولێرە، پێویست ناکات دەوام بکەن."\nئەمڕۆ شەممە، لە راگەیەندراوێکدا ژووری ئۆپراسیۆنەکانی پارێزگاری هەولێر چەند بڕیار و رێنماییەکی نوێی بڵاوکردەوە و تیایدا هاتووە، "لە رۆژی یەکشەممە ٥ی ئەم مانگەوە، دەوامی فەرمانگە پێویستییەکانی تایبەت بەکاروباری ھاوڵاتییان بەسیستەمی شەفتات و بەڕێژەی لە ٣٠% دەوامدەکەن، جگە لە تەندروستی، پۆلیس، ئاسایش و فەرمانگە خزمەتگوزارییەکان."\nئەوەش خراوەتەڕوو، لەرۆژانی یەکشەممە تاوەکو چوارشەممە، لە کاتژمێر ٩ی بەیانی تاوەکو ١ی دوای نیوەڕۆ لە کاتی دەوامدا، سەرجەم فەرمانبەرانی فەرمانگەکان دەبێت دەمامک ببەستن.\nباس لەوەشکراوە، ھەر فەرمانبەرێک لە کاتی دەوامدا دەمامکی نەبەستبێت رێکاری کارگێری بەرامبەری دەگیرێتەبەر، ھیچ ھاوڵاتییەک و موراجعێک بەبێ بەستنی دەمامک بۆی نیە بچێتە ناو ھیچ فەرمانگەیەک.\nئاماژە بەوەشکراوە، ھەر فەرمانگەیەک قەرەباڵغی تێدا دروستبێت بە ھەماھەنگی لەگەڵ وەزارەتی پەیوەندیدار دەوام لەو فەرمانگەیە رادەگرێت، ئەو فەرمانبەرانەشی جێنشینی دەرەوەی شاری ھەولێرن یان لە پارێزگایەکی دیکەن و دەوامییان لەناوی سەنتەری شاری ھەولێرە، پێویست ناکات دەوام بکەن.\nئەمڕۆ، ژووری ئۆپەراسیۆنەکانی پارێزگای هەولێر چەند بڕیارێکی دەرکرد تیایدا بڕیاریدا، له كاتژمێر (٨)ی ئێواره تاوه‌كو (٥) به‌یانی سه‌رجه‌م بازاڕ و دوكانەکان دابخرێت و مزگەوت، هۆڵەکانی لەشجوانی و مەلەوانگەکانیش بە داخراوی بمێننەوە.\nسەرۆکوەزیرانى عێراق: موچەی سێ مانگی کارمەندانی بەنداوەکانی هەرێم خەرج دەکرێت


داڵانی دۆزەخ | ماڵێک لە ئاسمان\nبۆ ئەوەی دەرەقەتی بێيت، دەبێ لە ژیان بێحورمەتتر بیت.. کتێبەکان.. کتێبە کۆنەکان ھەڵەیان فەرموو، تۆ سەرداری دونیا نیت.. دڵم لە سنگی چۆلەکەیەکی دەنووک زەردی ترساودا لێ ئەدا، با سەگێک دە جار لە من پتر پیاوەتی بفامێ.. خۆشیی بکو‌ژێ پشیلە ئیرادەی ناگاتە تۆ.. گەردوون لە مندا ئێشێت ... تۆ شتێکيت لە نێوان ئەواندا.. سێ جار لەسەریەک تف لەوەی شانازی بە مرۆڤایەتییەوە دەکات، ئەم غەمگینییە جارێ بەدەوری زەویدا دەسوڕێتەوە و شەش جار بەدەوری تۆدا.. ھەتاوم سەعاتێکی تر بڕ ناکات و وەک باڵندەی شەو بە تەنیا دەفڕم.. دەبێ بڕۆيتەوە بۆ ژیانێکی تر، بۆ ئەوروپای مەرحووم.. تۆ ڕۆحی خۆت دەکرۆژیت و بیر لە شەیتان دەکەيتەوە، کە لەگەڵ خودادا سنوری خۆیان دەزانن و کەسیان ناچنە حەرەمی یەکترەوە.. بەو بچووکییەوە چ فەخرێکە ئەو ھەموو عاسیی بوونە، خۆشە شەڕێک بکەیت، کە سوور بزانی دەدۆڕێی.. من ئەو سازشە دەبەمەوە، کە نایکەم.\nئاسنگەرێک لەسەری تۆدا مانگ دەکوتێتەوە.. کاسس بووم ھێوااااااااااااشـــــــ.. خەرێکە گەرد گەرد دەنیشێيت.. تا خودا حەز دەکات.. تا دڵت دەیگرێت تەنــــــــــــــیـــــــــــــــــــــــــام. تۆ وەک دوورخراوەیەک دەژیت.. من لە ماڵە چکۆلانەکەی خۆمدا نـــــــا، لەسەر ئەم زەوییە دەستبەسەرم..\nئەم تەنیایيەت وەک کەلەبچەیەک بەخۆتەوە گیرۆدە کردووە.. ھەزار جار بمەوێ فریووی بدەم، بیبەمە سەر کەسێ، شتێ، شوێنێکی تر، ئەو ھەر فریوم دەدات و دەمھێنێتەوە سەر تــــــــۆ، بە ئەسپایی چاوم لێک دەنێم. بیر لەوە دەکەیتەوە کە ئاوا ناتبینم..؟ ئاھــ کاشکێ شتەکان ئاوھا ئاسان بان.. ھەر بەڕاست ئەزانیی من لە بەرانبەر تــــــــۆدا چاوی خۆمم لێ دەبێت بە بەڵا.. بە سەری مێردێکی باشی ژنێکی دۆستت، بە مێشی کاڵەوبووی سەر قژت سوێند دەخۆم؛ لە قەرقەشەدايت، وەک یەکەم قافی حەرفێکی قەلەق.. تۆ شتێکی ترت دەوێت، شتێکی تر، شتێک کە نازانم چییە، بەس دەزانم دەمەوێت.. ڕەنگە ئازادییم بوێت....\nھاتی و وتت: "من زۆر باوەڕم بە خودا نییە......." قوڕگت گیرابوو، دەتگووت دەستێکی غەریب لە ناوەوەڕا یەک یەک خەنجەر ھەڵدەچەقێنێتە وشەکانت، کە لە زارت دەترازان سوور بوون، بۆنی خوێنیان لێ دەھات، خوێنێکی ئاڵی تازە.. شتێک بینتی گرتبوو کە وتت: "......بەڵام کە ھاتم سەرم بەخۆمدا شۆڕکردەوە و وتم خودایە ئەگەر تۆ ھەیت، وا بکە بەدڵی شکاوەوە نەڕۆمەوە..."\nدرۆ دەکات ئەوەی دەڵی ئێرە دەرگای تێدا نییە، شارەکە ئەستانەیەکی گەورەیە ڕووەو جەھەنەم...! من خوێنی چاخێکی ترم تێدایە و لە چاومدا مانگ گەنیووە..! خەونەکانت ئاماژەن، کە تۆ ھێشتا باش نیت.. من ئەم شەقامەم ئەزبەرە.. تۆ ڕێبواری ڕێیەکی بنبەستى و من ئەم جادەیە بەدوای خۆمدا ڕادەکێشم.. تۆ لەمسەر بۆ ئەوسەری شەقامەکە ھەر خۆت دەبینيت.. ئەوە بۆ ئینسان ھەمیشە لووتی بە لووتی ئەوانەدا دەتەقێت، کە ڕقی لێیانە..؟ جاران ھەردووکمان دەبووین بە تـــــۆ، ئێستا ھەردووکمان دەبین بە مــــن. مــــن سەرەتا و تۆ کۆتاییميت.. ڕێی تــــــــــــۆ لە مــــندا دەست پێ دەکات و ڕێی من لە تۆدا تەواو دەبێت.. بە دەنکی قەڵەوی گەنمێک سوێند دەخۆم دەبێ بڕۆم.. زۆر درەنگ کەوتوويت.. دەزانیی..؟


یەکێتی، سەروبەندی ئاڵوگۆڕی چارەنووسساز و هەوڵ بۆ دەست خستنەوەی پێگەکەی جاران\nفه‌رید ئه‌سه‌سه‌رد ئه‌ندامی سه‌رکردایه‌تیی یه‌کێتیی نیشتمانی له گفتوگۆ له‌گه‌ڵ کوردپرێسدا:\nبه‌شی عێراق و هه‌رێمی کوردستان- فه‌رید ئه‌سه‌سه‌رد ئه‌ندامی سه‌رکردایه‌تیی یه‌کێتیی نیشتمانیی کوردستان له دیمانه له‌گه‌ڵ کوردپرێسدا وێڕای شی کردنه‌وه‌ی دۆخی ئێستای حیزبه‌که، کۆنگره‌ی چواره‌می به گرینگترین کۆنگره‌ی مێژووی یەکێتی زانی و گوتی: ئەرکی سەرکردایەتیی نوێیە کە بەرنامە و پلانی پێویست بۆ سیاسەتی یەکێتی لە هه‌ڵبژاردندا دیاری بکات.\nبه‌پێی هه‌واڵی کوردپرێس، یه‌کێتیی نیشتمانیی کوردستان پاش کۆچی دواییی جه‌لال تاڵه‌بانی دامه‌زرێنه‌ر و سکرتێری ئه‌و حیزبه و لێکەوتە قورسەکانی ڕیفراندۆم و ڕووداوه‌کانی 16ی ئاکته‌وبری 2017 -که هه‌موو ناوچه جێناکۆکەکان له کۆنتڕۆڵی پێشمه‌رگه‌دا نه‌ما- پێی نایە خراپترین دۆخی سیاسیی خۆی له سەرەتای دامه‌زراندنییه‌وه تا ئێستا. ئه‌و دۆخه‌ش کێشه ناوخۆییه‌کانی به‌رجسته‌تر کرد و کێشه‌یێکی دیکه‌ی دروست کرد که کاریگه‌ریی دەبێت له داهاتوو و پێگه‌ی حیزب له ساحەی سیاسیی عێراقدا. کوردپرێس بۆ شەن و کەو کردنی دۆخی ئێستای یه‌کێتیی نیشتمانیی کوردستان و له‌مپه‌ڕ و کێشه‌کانی بەستنی کۆنگره‌ی چواره‌م و هه‌روه‌ها پێشبینییه‌کان سه‌باره‌ت به ئه‌نجامی هه‌ڵبژاردنی داهاتووی په‌رله‌مان له عێراق و هه‌رێمی کوردستان دیمانه‌یێکی له‌گه‌ڵ فه‌رید ئه‌سه‌سه‌رد ئه‌ندامی سه‌رکردایه‌تیی یه‌کێتیی نیشتمانیی کوردستان ئه‌نجام داوە.\nفەرید ئەسەسەرد سه‌باره‌ت به‌و کۆسپانه که له به‌رده‌م به‌رێوه‌چوونی کۆنگره‌ی ئه‌و حیزبه‌دایە، وتی: کۆسپه‌کان زۆرتر په‌یوه‌ندییان به‌وه هه‌یه که چوار ساڵ به سه‌ر واده‌ی به‌ستنی کۆنگره تێپه‌ڕیوه ئه‌مه کۆمه‌ڵێک کێشه‌ی دروست کردوووه. توانیومانه له‌و ماوه‌یه‌دا به‌شێکی زۆر له‌و کێشانه چاره‌سه‌ر بکه‌ین، ئه‌مڕۆ یه‌که‌م کۆبوونه‌وه‌ی کۆمیته‌ی باڵای کۆنگره ده‌ستی به کاره‌کانی خۆی کرد. لێره به‌دواوه تا ئه‌و کاته‌ی که کۆنگره ئه‌به‌سترێت ئه‌م کۆمیته‌یه ئه‌رکه‌کانی خۆی جێبه‌جێ ده‌کات و کۆنگره ئه‌به‌سترێت.\nئه‌سه‌سه‌رد سه‌باره‌ت به پێشبینییه‌کان بۆ سه‌رکردایه‌تیی یه‌کێتی له دوای کۆنگره و ئه‌گه‌ره‌کان له‌باره‌ی ئه‌نجومه‌نی کردنی ئه‌و سه‌رکردایه‌تییه و یان دیکه‌ی بژارده‌کان له‌و باره‌یه‌وه وتی: باس کردنی ئه‌وه له ئێستاوه تۆزێک قورسه، چوونکه په‌یڕه‌وی ناوخۆمان هه‌یه. هه‌ر یه‌ک له‌و سێ په‌یڕه‌وی ناوخۆیه شێوه‌یێکی جیاوازی یه‌کێتی پێشکه‌ش کردوووه. به دڵنیاییه‌وه ئێمه ناتوانین له سێ په‌یڕه‌و بچین بۆ کۆنگره. ئه‌بێت یه‌کیان بخه‌ین و یه‌ک فورمی دیاری کراو بۆ پێکهاته‌ی یه‌کێتی دیاری بکرێت. له ماوه‌ی ئه‌م دوو حه‌فته‌ی داهاتوو ئه‌م مه‌سه‌له‌یه یه‌کلایی ده‌بێته‌وه. ئه‌وه کاته ده‌رئه‌که‌وێت شێوه‌ی بنیاتنانه‌وه‌ی تازه‌ی یه‌کێتی بۆ ئه‌وه‌ی له‌گه‌ڵ ئه‌و سه‌رده‌مه‌دا باشتر بگونجێت چ شێوه‌یێک وه‌رئه‌گرێت.\nسه‌رۆکی ناوه‌ندی توێژینه‌وه‌ی ستراتێژیکی هه‌رێمی کوردستان سه‌باره‌ت به سیاسه‌تی یه‌کێتی بۆ بەشداری کردنی ڕکابه‌رییه‌کانی هه‌ڵبژاردنی په‌رله‌مانی هه‌رێمی کوردستان به ئامانجی به‌ده‌ستهێنانی زۆرینه‌ی ده‌نگ و قه‌ره‌بوو کردنه‌وه‌ی ئه‌و ده‌نگه‌ی که له خولی چواره‌می په‌رله‌ماندا له ده‌ستی دا وتی: ئێمه کارێکی وامان کردوووه کۆنگره بکه‌وێته پێش هه‌ڵبژاردنه‌که له به‌ر ئه‌وه ئه‌م ئه‌رکه ئه‌که‌وێته ئه‌ستۆی سه‌رکردایه‌تی تازه که له کۆنگره هه‌ڵئه‌بژێردرێت. ئه‌و به‌رنامه بۆ ئه‌و هه‌ڵبژاردنانه دائه‌نێت و ئه‌و سه‌رپه‌ره‌شتی هه‌ڵبژاردنه‌که ده‌کات.\nناوبراو له درێژه‌دا زیادی کرد که کۆنگره‌ی یه‌کێتیی نیشتمانیی کوردستان هیچ نه‌خشه‌یێک بۆ مه‌سه‌له‌ی هه‌ڵبژاردن دانانێت. به‌ڵام ئه‌و سه‌رکردایه‌تییه‌ی که له‌و کۆنگره‌یه هه‌ڵئه‌بژێردرێت ئه‌و ئه‌رکی دروست کردنی هاوپه‌یمانی ئه‌گه‌ر به پێویستی بزانێت یاخود چوون بۆ هه‌ڵبژاردن به لیستێکی تایبه‌ت به یه‌کێتیی نیشتمانیی کوردستان یاخود هه‌ر شێوازێکی‌تر که سه‌رکردایه‌تییه‌که پێی باش بێت. ئه‌م ئه‌رکه ئه‌که‌وێته ئه‌ستۆی سه‌رکردایه‌تیی تازه‌ی هه‌ڵبژێردراو.\nئه‌ندامی سه‌رکردایه‌تیی یه‌کێتیی نیشتمانیی کوردستان سه‌باره‌ت به پێشبینی کردنی ئاستی ده‌نگه‌کانی یه‌کێتیی نیشتمانی له هه‌ڵبژاردنی په‌رله‌مانی عێراق له به‌ر ڕۆشناییی ئه‌و ڕووداوانه‌ی که له ماوه‌ی ڕابردوودا ڕووی دا، وتی: من بۆچوونم وایه که ئه‌م مه‌سه‌له‌یه زۆرتر به‌نده به کۆنگره، ئه‌گه‌ر بتوانێت کۆنگره‌یێکی سه‌رکه‌وتوو به‌و جۆره‌ی که خۆمان ئه‌مانه‌وێت ئه‌نجام بده‌ین و سه‌رکردایه‌تیی تازه‌ش بێته ئاراوه، یه‌کێتییێکی تازه له سه‌ر بنه‌مایێکی تازه که ته‌واو جیاواز بێت له یه‌کێتییی خوله‌کانی پێشوو، پێم وایه ئه‌توانین ئه‌و کێشه‌ی که له په‌یوه‌ندیی نێوان یه‌کێتی و جه‌ماوه‌ره‌که‌ی خۆی له ئارادا بوووه چاره‌سه‌ر بکرێت. به‌ڵام ئه‌مه ئه‌به‌سترێته سه‌ر ئه‌ندامی کۆنگره‌که به هۆی ئه‌مه‌شه‌وه زۆر به بایه‌خه‌وه سه‌یری ئه‌م کۆنگره‌یه ئه‌که‌ین و پێمان وایه ئه‌م کۆنگره‌ی چواره‌م که گرینگترین کۆنگره‌یه له مێژووی یه‌کێتیی نیشتمانیی کوردستاندا.\nفه‌رید ئه‌سه‌سه‌رد سه‌باره‌ت به‌وه‌ی که جیابوونه‌وه‌ی به‌رهه‌م ساڵح جێگری یه‌که‌می سکرتێری گشتیی یه‌کێتی و پێکهێنانی لیستێکی نوێی هه‌ڵبژاردن له لایه‌ن ناوبراوەوە وتی: مه‌سه‌له‌ی هه‌ڵبژاردن وه‌کوو یاریی دوو گوڵییه. پێشوو زۆر زه‌حمه‌ته، ئه‌ندامێتیی کۆنگرێتی به‌ده‌سته‌وه بگرێت. به‌ڵام له هه‌موو حاڵه‌تێکدا هه‌ر حه‌وزه‌یێک کار بۆ خۆی ده‌کات و به‌رنامه‌ی گونجاو بۆ خۆی دائه‌نێت ئه‌مه ڕکابه‌ریێکی یاسایی و شه‌رعییه له نێوان حیزبه‌کاندا. له به‌ر ئه‌وه زه‌حمه‌ته له ئێستادا پێشبینی هه‌ر شتێک بکرێت به‌ڵام ئه‌وه‌نده‌ی که په‌یوه‌ندی به یه‌کێتیی نیشتمانیی کوردستانه‌وه هه‌یه. پێم وایه ئێمه هه‌وڵ ئه‌ده‌ین که تووشی هیچ کێشه‌یێک له‌گه‌ڵ هیچ لایه‌نێکی تر نه‌بین که ڕکابه‌ری ئێمه‌ن و ئێمه‌ش ڕکابه‌ری ئه‌وانین به‌ڵکوو کارێکی وا بکه‌ین که هه‌ڵبژاردنه‌که به شێوه‌یێکی ئاسایی به‌ڕێوه بچێت و له کۆتاییدا ئه‌وه‌ی که ده‌نگ ئه‌هێنێت چ ئێمه بین چ لایه‌نی‌تر بێت ئه‌گه‌ر ده‌نگه‌کانی پاک بوو و گوزارشتیان له بۆچوونی ڕاسته‌قینه‌ی جه‌ماوه‌ر کرد له هه‌موو حاڵدا هه‌ر سه‌رکه‌وتنه بۆ خودی پڕۆسه‌که. پڕۆسه‌که سه‌رکه‌وتوو بێت به لامانه‌وه زۆر گرینگه و به دڵنیاییه‌وه هه‌موو هه‌وڵێکیش ئه‌ده‌ین که جێگایێکی شیاو بۆ یه‌کێتی له ئه‌نجامه باشه‌کاندا پێکبێنین.


ساننیریۆس کێ بووە؟ - بنکەی روناکبیریی گەلاوێژ :: Gelawej\nشانۆ May 17, 2021\nزنجیرەی بیست و حەوتەم. دەربارەی نووسەران لەمێژووی شانۆدا.\nساننیریۆس ، بە پێی زۆرینەی سەرچاوە مێژووییەکانی دێرین ، کە دەربارەی مێژووی هونەری شانۆی کۆنی شارستانیەتی یۆنان نووسراوەن ، بە یەکێک نووسەرانی شانۆ دادەنرێت لە مێژووی هونەری شانۆی کۆمیدی دا ، کە بە یەکێک لە نووسەرەکانی هونەری کۆمیدی شارستانیەتی گریکی کۆن دادەنرێت ، کە ئەمەیش پاڵ ئەمانەی تری هاو پیشەی توانیویەتی هونەری شانۆی ئەو سەردەمە پێش بخات ، و داهێناێکی مەزنی تێدا کردووە ، و هەروەها بە یەکێک لە نووسەر و شاعیرە گەورەکانی شارستانیەتی یۆنانی کۆن و مرۆڤایەتی دانراوە.\nساننیریۆس ، نەزانراوە لە ساڵی چەندی سەدەی پێنجی پێش زایین لە دایک بووە لە خێزانێکی خانەدانی لە شاری ئەسینای پایتەختی وڵاتی گریك ، لە هەرێمی ئایتکای سەر بە وڵاتی یۆنان لە دایک بووە ، و خەڵکی دەوڵەتی شاری ئەسینایە ، و لە خێزانێکی خانەدانی ناوداری دەوڵەتە شاری ئەسینا ، و تەواوی زۆری ژیانی لە شاری ئەسینا بە سەر بردووە ، و هەروەها لە تەمەنی لاویی دا وەکو هەموو شانۆنامە نووسەکانی تر دەستی بە نووسینی شیعری کۆمیدی کردووە.\nساننیریۆن گاڵتەی بە پرۆنوسن کردنی هیگلۆجین ، کە ئەکتەری یۆریپیدێسی شانۆ نووس بووە کردووە ، و هەروەها گاڵتەی بە کۆرسەکانی ئاریستۆفانێسی شانۆ نووس کردووە ، وەکو گاڵتە کردن بە مێلێتۆس و سینسیا وەک باڵیۆز لە شاعیرەکان بۆ سێبەرەکانی خوارەوە هەڵئەبژێرن چونکە زۆر لاوازن کردووە ، و هەروەها شاعێران و شانۆ نووسەکانی تریش بێ بەش نەبوون بە گاڵتە پێ کردنەکانی.\nساننیریۆس ، هاو سەردەمی هەر یەکێکە لە شانۆ نامەکانی ، وەکو: سبيس و پۆلیفراسمۆن و فرینیچوس و کریتیاس و ئاریستۆفانێس و سۆفۆکلێس و ئەیۆن خیۆسی و ئەسخیلیۆس (ئەسکیلیۆس) و ئیپسیچارموس و کراتینوس و چۆیریلوس و فۆرمیوس و سوساریۆن و یۆریپیدێس و فرینیچوس ئەسینی و کراتیس و فیریکراتیس و پراتیناس و فیلۆکلیس و گەلێک شانۆنامەی تر بووە ، و ئەمەیش هەر وەکو ئەوان دەورێکی کاریگەر و بنەڕەتی لە بەرەو پێش بردنی شارستانیەتی گریک (یۆنان) ی ئەو کاتە بە گشتی ، و هونەری شانۆیی یۆنانییە کۆنەکان بە تایبەتی هەبووە.\nبەرهەمە شانۆییەکانییەکانی ساننیریۆس\nساننیریۆس ، لە ماوەی ژیانی دا وەکو شاعیر و شانۆنامە نووسەکانی تر ، نزیکەیی دەیان شانۆگەری شانۆیی نووسیووە ، بە پێی سەرچاوە مێژووییەکان ، بەڵام تەواوی دەقەکانەکانی فەوتاون ، و ناوی هەندێ بەرهەمی شانۆیی کە تەنها ناونیشانەکانیان زانراوە کە نزیکەیی (5) ناونیشانن ، ئەمانەن: دوای گەردەلوول دیسان دەریایەکی ئارام دەبینمەوە کە ساڵی (408پ.ز) نمایش کراوە ، کۆتاییەکان ، دەرونو ، یۆیۆ ، سارداناپالوس ، دوای ئەپوکۆپ.\nساننیریۆسیش ، هەروەکو شانۆ نامەنووسەکانی هاوپیشەی لە فێستیڤاڵەکانی پەرستگای خواوەند دیۆنیسس ، کە بە شاری دیۆنیسیا ناسراوە ، بەشداری کردووە ، کە توانیویەتی چەندین جار خەڵاتی لێژنەی دادوەرانی فێستیڤاڵی بە دەست بهێنێت.\nکۆچی دوایی ساننیریۆس\nساننیریۆس ، نەزانراوە لە ساڵی چەندی سەدەی پێنجی پێش زایین کۆچی دوایی کردووە ، و هەروەها نەزانراوە لە تەمەنی چەندی ساڵی دا بووە کە وەفاتی کردووە ، بەڵام ئەوە زانراوە لە شاری ئەسینای پایتەختی وڵاتی گریك ، لە هەرێمی ئایتکای سەر بە وڵاتی یۆنان کۆچی دوایی کردووە ، و هەر لەوێش ئەسپەردەی خاک کراوە.


روونكردنه‌وه‌یه‌ك سه‌باره‌ت به هه‌واڵی شه‌ڕی نێوان PKK و حدك\nهەینی, 29. 5. 2015\tهه‌ڵۆی كوردستان\nهه‌ڵۆی كوردستان: نیوه‌شه‌وی دوێشه‌و سه‌رچاوه‌یه‌ك له نێو "حدك"ـه‌وه به "هه‌ڵۆی كوردستان"ی راگه‌یاند كه كاتژمێر 12:10 خوله‌كی شه‌وی 7/8ی جۆزه‌ردانی 1394، چه‌كداره‌كانی PKK له‌سه‌ر سنووری باشووور‌و رۆژهه‌ڵات هێرشیان كرده سه‌ر پێشمه‌رگه‌كانی حیزبی دێموكراتی كوردستان به سه‌رپه‌رستیی به‌ڕێز خالید وه‌نه‌وشه‌و پێشمه‌ره‌گه‌یه‌كیش بریندار بووه‌و شه‌خسی به‌ڕێز خالید وه‌نه‌وشه‌ش ئه‌و هه‌واڵه‌ی بۆ "تۆڕی میدیایی رووداو" پشت راست كرده‌وه.\nسه‌رله‌به‌یانیی ئه‌مڕۆ "هه‌ڵۆی كوردستان" له 2 پێوه‌ندیی تایبه‌ت له‌گه‌ڵ پێشمه‌رگه‌یه‌ك له چیای هه‌ڵگورد‌و هه‌روه‌ها كه‌سێكی ئاگادار كه نه‌یانویست ناویان ئاشكرا بێ، بۆی روون بۆوه كه به هیچ شێوه‌یه‌ك PKK ته‌قه‌ی له ئه‌ندامانی "حدك" نه‌كردووه‌و ئه‌و كه‌سه‌ش كه برینێكی سووكی هه‌یه به هۆی هه‌ڵه‌یه‌كی نێوخۆیان بووه‌و برینداره‌كه‌ش ناوی "شاخه‌وان"ـه.\nهه‌روه‌ها كۆمه‌ڵێك زانیاریی دیكه‌ش له‌مه‌ڕ هۆی بڵاوبوونه‌وه‌ی ئه‌و ده‌نگۆیه به‌ده‌ست "هه‌ڵۆی كوردستان" گه‌یشتووه كه به‌هۆی بارودۆخی ناسكی سه‌رسنوور، له بڵاوكردنه‌وه‌ی خۆی ده‌پارێزێ.\n"هه‌ڵۆی كوردستان" كه به‌دواداچوون بۆ هه‌واڵ‌و زانیاریی دروست ده‌كا، وێڕای لابردنی هه‌واڵی پێشوو، داوای لێبوردن له خوێنه‌رانی به‌ڕێزی ده‌كا‌و هیواداره كه چیتر كه‌سانێك بۆ مه‌به‌ستی تایبه‌ت زانیاریی ناڕاست نه‌ده‌نه ده‌ست راگه‌یاندنه‌كان‌و ده‌نگۆ بڵاو نه‌كه‌نه‌وه‌و هیواداریشه تۆڕی میدیایی "رووداو"یش به‌دواداچوون بۆ ئه‌و ده‌نگۆیه بكات.\nپێشتریش له به‌رەبەیانی رۆژی یەکشەممە 1394/3/3ی هەتاوی بەرانبەر بە 24/5/2015ی زایینی هێزەکانی PKK تەقەیان لە پێشمەرگەکانی حیزبی دێموکراتی کوردستانی ئێران کرد‌و پێشمه‌رگه‌یه‌كیان به‌ناوی قادر کەریمی خه‌ڵكی نه‌غه‌ده شه‌هید كرد‌و 3 پێشمه‌رگه‌ی دیكه‌شیان بریندار كرد.


دوای پەسەندكردنی یاسای قەرز لەپەرلەمانی عێراق، مەسعود بارزانی لەپەیامێكدا گوتی سونەو شیعەكان خەنجەریان لەپشتی كورد دا. لەوەتەی عێراق دروست بووە عەرەب و ئینگلیزو تورك‌و فارس درێغیان نەكردووە لە خەنجەر وەشاندن لە پشتی كورد. لای من شتێكي تازە نیەو توشی نائومێدیشم ناكات. ئەوەی ئازارم دەدات‌و پشتی كورد دەشكێنێ، ئەو خەنجەرەیە كە كورد لە پشتی خۆی دەدات. خەڵك گەیشتە سەر مەریخ، كەچی ئێوە تازە بەتازە خەریكی شەڕی نەبڕاوەی جەلالی و مەلایین..ئاخر چۆن خەنجەر لەپشتی كورد نادرێت كە یەكیەتی ئێرانی پێ لە پارتی باشتر بێت‌و، پارتیش توركیای لە یەكیەتی پێ باشتر بێت!.\nعەرەب چۆن لە بەغدا خەنجەرت لێ نادات، كە لەهەولێر رێزی سەرۆك كۆمار ناگرن‌و، لە سلێمانیش رێزی جێگری سەرۆك پەرلەمان‌و وەزیری دەرەوە ناگرن(مەبەستم شەخس نیە، پۆستی ئیستحقاقی كوردییە)؟؟. عەرەب چۆن گرەوت لێ ناباتەوە رۆژانە 450 هەزار بەرمیل نەوت دەفرۆشی‌و موچەشت پێ نادرێت؟؟..\nگومرگ‌و خاڵە سنوریەكان‌و داهاتی ناوخۆت نەك هەر دیار نیە، بەڵكو هێشتا عەقڵیەتی سیاسی كوردی خەریكی سنوری دێگەڵەیە!. تادێت كورد رۆڵی كەمتر دەبێتەوە‌و كێشە رەواكەی بچوك دەبێتەوە، كەچی تاز بەتازە خەریكی شەڕە پۆستی فەیسبوكن..!\nكورد كوشتەی دەستی خۆیەتی، نەك عەرەبەكانی پەرلەمانی بەغدا، ئەوان دیارە ناحەزن‌و كار بۆ ئەوە دەكەن كورد هاوڵاتی پلە دووی دوای ئەوان بێت. نایشارنەوە كە دژی كیان و قەوارەو سەربەخۆیی كوردن. خەنجەر وەشاندنی ئەوان شتێكی تازە نیە. بەڵام دەردەكە خەنجەرەكەی دەستی كورد خۆیەتی. كە رووەو سنگی یەكتر گرتومانە.\nئێستاش چارەسەر لە بەغدا نیە، چارەسەر لە كوردستانە، ئەگەر بمانەوێت داهاتوو سەركەوتوو بین‌و بەسەر قەیرانەكاندا زاڵ بین، پێویستە چەند هەنگاوێك بنێین:\nیەكەم: پێویستە پارتی‌و یەكیەتی، پۆستی پارێزگاری كەركوك یەكلایی بكەنەوەو راست و رەوان تەنازولی نیشتمانی بۆ یەكتر بكەن.\nدووەم: هێزی پێشمەرگەی كوردستان لە دەستی حزبایەتی و دابەشكاری سیاسی دوور بخەنەوەو گرفتە سەرەكیەكانی ناو هێزی پێشمەرگە چارەسەر بكەن. هێزێكی ئامادە سازی نیشتمانی رێكبخەن.\nسێیەم: داهاتەكانی كوردستان بگەڕێننەوە بۆ گیرفانی وەزارەتی دارایی.. نەوت و داهات و گومرگەكان بخەنە بەردەست وەزارەتی دارایی.\nچوارەم: بڕیارێكی ئازایانەو نیشتمانی و یەكلاكەرەوە، لەسەر دۆسیەی نەوت بدەن، مەلەفی نەوت وا بڕوات سەری هەرێمی كوردستان دەخوات. ئیش كردن بەم عەقڵیەتە تاڵانیە لەگەڵ نەوت، ماڵی كورد دەسوتێنێت.\nپێنجەم: بگەڕێنەوە بۆ دیموكراسی، رێزی راوبۆچونی خەڵكی نارازی‌و هێزو لایەنە جیاوازەكانی دیكە لەبەرچاو بگرن، لەبری وەڵام و وەڵامكاری، سەردان‌و دانیشتن‌و گفتوگۆو پێكەوە كاركردن ئەركی ئەم قۆناغەیە. دەبێت هەموان پێكەوە روبەروی ئەم قۆناغە سەختە بینەوە، نەك خەڵك لە دۆڵێك‌و دەسەڵاتی كوردیش لە دۆڵێك.\nسەردەمی سەغڵەت بوون بەرامبەر یەكتر بوەستێنن، ئاساییە جیاوازی سیاسی و رای دژ، لەبری ئەوە دەبێت خاڵە نیشتمانی‌و كوردستانیەكان جێگای خۆیان بگرن.\nهەست بە شتێكی دیكە دەكەم؟\nصندوقی هەڵبژاردن وەك سێوەكەی ئادەم\nپەرداخە ئاوەكەی توركیا مەخۆنەوە؟؟\nپەرداخە ئاوەكەی توركیا مەخۆنەوە ؟؟\nكۆتایی مرۆڤ(دەربارەی كۆڕۆناو مرۆڤ)\nدژە تیرۆرو كوشتنی قاسم سلێمانی\nژینگە لە ئەدەبیاتی كوردیدا( گۆران و ژینگە)\nئەمریكا و ئێران..نەخێر ئیتر..؟


پەیامی سەرۆکی حکومەتی هەرێمی کوردستان بە بۆنەی ڕۆژی جیھانیی نەھێشتنی توندوتیژی دژی ئافرەتان\nهەولێر، هەرێمی کوردستان، عێراق (GOV.KRD)- لە ڕۆژی جیهانیی نەهێشتنی توندوتیژی دژی ئافرەتان و دەستپێکردنی ھەڵمەتێکی 16 ڕۆژە بۆ بەرەنگاربوونەوەی توندوتیژی دژی ئافرەتان، پابەندبوونی حکومەتی هەرێمی کوردستان، بە درێژەدان بە پشتیوانیکردنی مافەکانی ئافرەتان و نەهێشتنی هەموو جۆرە جیاکارییەکی ڕەگەزی و نەهێشتنی توندوتیژی بە گشتی و توندوتیژی دژی ئافرەتان بەتایبەتی، دووپات دەکەینەوە.\nحکومەتی هەرێمی کوردستان، کار دەکات لەپێناو ڕەخساندنی زەمینەیەکی لەبار کە ئافرەتان تێیدا پارێزراو بن و گەشە بکەن، بەشێوەیەک بتوانن بە لێهاتوویی خۆیانەوە وەک بکەرێکی سەرەکی لە کۆی کایەکانی کۆمەڵگای کوردستاندا بەشدار بن. حکومەتی هەرێم، پابەندە بە پاراستن و داکۆکیکردن لە مافەکانی ئافرەتان و بەهێزکردنی پێگەیان لەناو حکومەت و کۆمەڵگە و پەرەپێدانی کولتووری ڕێزگرتن لە بنەماکانی مافی مرۆڤ و یەکسانی و دادپەروەری کۆمەڵایەتی و نەهێشتنی توندوتیژی و هەموو جیاکارییەک لەسەر بنەمای ڕەگەز.\nبۆیە داوا لە هەموو لایەنە پەیوەندیدارەکان و بە تایبەت دامەزراوە پەروەردەییەکانی ناو حکومەت و دەرەوەی حکومەت، ڕێکخراوەکانی کۆمەڵگەی مەدەنی و دامەزراوە ئایینیەکان و دەزگاکانی راگەیاندن دەکەم کە هاوکار و یارمەتیدەری حکومەت بن و رۆڵی گرنگی خۆیان لە برەودان بە کولتوری لێبوردەیی و هوشیاری کۆمەڵایەتی و نەهێشتنی توندوتیژی و دیاردە کۆمەڵایەتییە نەشیاوەکان بگێڕن، چونکە رووبەڕووبوونەوە و نەهێشتنی توندوتیژی، ئەرکی هەموو کۆمەڵگەیە و پێویستە هەموومان کار بۆ نەهێشتنی ئەو دیاردە ناشارستانییە بکەین.\nئومێدەوارم هەرێمی کوردستان بە هاوکاری هەموولایەک، نموونەیەکی گەشی پاراستنی مافەکانی مرۆڤ بەگشتی و نەهێشتنی هەموو جۆرە توندوتیژییەک بێت، بەتایبەت توندوتیژی لەسەربنەمای جێندەر.\n25 ی نۆڤێمبەری 2021\n25 تشرینی دووەم 2021\nوتارەکان , بڵاوکراوە ڕۆژنامەوانیەکان


یەکەم: ناوەڕۆکی (جەنگی دەرونی) ھەمو لق و پۆپەکانی بەرەی (بەڵێ) سەبارەت بە کەرنەڤاڵی (نەخێر) ی ٩/٩ لە سلێمانی ئەوەیە گوایە خەڵك کەم کۆبۆوە! مێژو بخوێننەوە! ھەمو شۆڕش و جوڵانەوە گەورە و گرنگەکان چەند کەسێك دەستیان پێکردوە و گەورەبون و دواتر سەرکەوتون!\nبزانن: سادەترین بنەما ئەوەیە کە، ڕەوایەتی بە ژمارە ناپێورێ!\nدوەم: تەنھا ١١ کەس و تەنھا١ مانگ پێشئێستا ئەم جوڵانەوە ناحیزبییەمان خستوەتە سەر ڕێگا، ھەمو لەشکری ھێزە تەقلیدیەکان لە دژی وەستاون، بەڵام چوین لە یاریگای گشتی کۆبوینەوە و ھەزاران کەس بە کۆرس وتمان: نەخێر بۆ ئەزمونە حوکمڕانیە ستەمکار و بێدادە گەندەڵەکەتان!\nبزانن: ئاگامان لێیە حیزبەکانی دەسەڵات و بێدەسەڵات، لە خۆیان ڕانابینن بچن لە یاریگاکان مەراسیم بکەن، چونکە خەڵکیان پێکۆنابێتەوە!\nسێھەم: لە کوێی دونیا بوە سەرۆك و بەرپرسی لیژنەی ئەمنی شار، لە بری پاراستنی ئاسایش و ھێمنی کۆبونەوەکان، ٣ ڕۆژ پێش بۆنەکە بەیان دەربکات لە بری دڵنیاییدان بە ھاوڵاتیان، خەڵکی بترسێنێت لە بەشداریکردن؟ ئەوە داھێنانێکیتری دەسەڵاتە عاجباتیە کوردیەکە بو!!!\nبزانن: ئەوە ئاماژەیەکی ئاشکرای گلۆربونەوەی ئەم دەسەڵاتەیە!\nچوارەم: ئەم ڕۆژانە ھەمو لەشکری دەستەبژێری سیاسی تەقلیدی و شاگرد و دەستوپێوەندەکانیان یەکڕیز و یەكسەنگەر دژی ئەم جوڵانەوەیە کۆبونەتەوە. ئەمەش نیشانەی ئەو ترسەیە کە چوەتە دڵیانەوە، کە دواجار ئەم (نەخێرە) کۆتایی بە ئەزمونی دەسەڵات و ژیانی سیاسییان دەھێنێت!\nبزانن: پشتیوان بە خوای گەورە، ئێمە بەردەوام دەبین و ئەوان کۆتاییان دێت!\nسەرنج: ھەڵبەت زۆربەی ھەرە زۆری گۆڕانخوازە راستەقینە ئازا و جەسورەکان ھاوسۆز و پشتیوانی ئەم جوڵانەوەیەن! بەڵام بۆ ئەو ژمارە زۆر کەمەی کە نەخۆشی ئەم جوڵانەوەیە گرتونی:\nبزانن: زۆر عەجیب و نەنگییە، نوسین و قسەکانتان ئەوەندە لە نوسەرانی پارتی و دەسەڵات دەچێت ھەر دەڵێی بە راوێژ و پێکەوە دەینوسن!\nئه‌م بابه‌ته 4258 جار خوێنراوه‌ته‌وه


كۆمپانیای قه‌یوان هاوكاریی پێشكه‌ش به 5 هه‌زار خێزان ده‌كات\n1875 جار خوێندراوه‌ته‌وه\nگروپی كۆمپانیاكانی قەیوان تا ناوه‌ڕاستی مانگی ڕه‌مه‌زان هاوكاریی گه‌یاندووه‌ته ژماره‌یه‌كی به‌رچاو له خێزانه‌كان‌و بڕیاره هاوكارییه‌كان تا كۆتایی ڕه‌مه‌زان درێژه‌یان هه‌بێت.\nپێنج هه‌زار خێزان سودمه‌ند بوون\nرێگەی چاودێری ئەم چالاكیانەو لەبەدواداچونەكانی شارپرێسدا، تا 15ی رەمەزان لە رێگەی بەشی هاوكاری و خێریی، كۆمپانیای قه‌یوان هاوكاریی ماددیی زیاتر لە 5 هەزار خێزانیان كردوە، بەوتەی ئەندامانی ئەو بەشە تا كۆتایی رەمەزانیش ئەم هاوكاریانە بەردەوام دەبێت.\nساڵانە كۆمپانیای قەیوان هاوكاری مادی زیاتر لە دەهەزار خێزانی كەمدەرامەت دەكات، ئەو خێزانانەی هاوكاری دەكرێن زیاترئەوانەن كە نەخۆش و پەكەوتەیان هەیە، یان ئەو خێزانانەی بێ سەرپەرشتیارن.\nبەشی خێرخوازی كۆمپانیای قەیوان گروپێكی تایبەتیان بەم بەشە دامەزراندوە، شارپرێس ویستی لیدوانیان لیوەربگرێت بەلام ئەوان پێیان راگەیەنراوە لەو بارەوە بۆ هیچ راگەیاندنیك لێدوان نەدەن.\nهاوكاریی خوێندكارانیش ده‌كرێت\nهاوكارییه‌كانی كۆمپانیای قه‌یوان سێكتەری خوێندنیشی گرتۆتەوە، جگە لەوەی ساڵانە هاوكاری چەندین خوێندكار دەكرێت، لەناو قوتابخانە و كۆلیجەكانی خۆیشیان، بری ئەو ئەو هاوكاریانە بۆ خۆیندكارانی كەمدەرامەت ساڵانە دەگاتە 700 ملیۆن دینار.\nئێستا كۆمپانیای قەیوان لەناوچەی شێخ وەیساوا لە ناو شارەوانی سلێمانی خەریكی خۆ ئامادە كردنە تا لەئایندەیەكی نزیكدا، ئەو 25 خانوەی بۆ خێزانی كەمدەرامەت دروستیان كردوە پێشكه‌شی خانەوادەكانی بكەن.\nكۆمپانیای قه‌یوان به‌ده‌ر له‌و هاوكارییانه‌ی سه‌ره‌وه، بەپێی ئامارەكان ساڵانە زیاتر لە هەزار نەخۆش بەشێك لەپارەی تێچونی چارەسەركردنیان بۆ دابینكراوە.\n•\tئەم زانیاریانە لەبەشی ئاماری كۆمپانیای قەیوان وەرگیراون


لێپرسراوانی تورکیا داوا دەکەن ھێرش بکرێتە سەر ھاوپەیمانەکانی ئەمریکا\nلە بەرامبەر بە جینۆسایدناساندنی کۆمەڵکوژی ئەرمەنەکان لە لایەن سەرۆکی ئەمریکاوە، پارتی نیشتمانی چەپ لە تورکیا داوا دەکات وڵاتەکەی دان بە دوورگەی کریما وەک بەشێک لە خاکی ڕووسیا بنێت و ھەماھەنگی سەربازیش لەگەڵ حکومەتی سوریا بکات بۆ لەناوبردنی ھێزە کوردییەکان لە سوریا.\nنیگەرانی لێپرسراوانی تورکیا لە بارەی بە جینۆسایدناساندنی کۆمەڵکوژی ئەرمەنەکان لەلایەن جۆو بایدن سەرۆکی ئەمریکاوە تا دێت زیاتر دەبێت و (ئورگور بورساڵی) ئەمینداری گشتی پارتی نیشتمان کە پارتێکی چەپی تورکیا، لە میانەی گردبوونەوەیەکی حزبەکەی لە بەردەم باڵیۆزخانەی ئەمریکا لە ئەنقەرە، داوای لە دەسەڵاتدارانی وڵاتەکەی کرد، ھەردوو بنکەی سەربازی ئەنجەرلیک و کوراجیک کە لەلایەن سەربازانی ئەمریکاوە بەکاردەھێنرێن دابخرێن.\nوتیشی، پێویستە پەیوەندییە دیبلۆماسییەکان لەگەڵ ڕووسیا و ئێران و ئازەربایجان چڕبکرێنەوە لە پێناو داننانی ھاوبەش بە کۆماری تورکیا لە باکوری قوربرس و نیمچە دوورگەی کریما وەک بەشێک لە ڕووسیا، ئەمینداری گشتی پارتی نیشتمان داواشیکرد، ھەماھەنگی سەربازی لەگەڵ حکومەتی سوریا بکرێت بۆ لەناوبردنی پارتی کرێکارانی کوردستان وەک بەشێک لە ئۆپراسیۆنی دەرەوەی سنور لە ماوەی ١٥ ڕۆژدا.\nھەروەھا ڕەجەب تەیب ئەردۆغان سەرۆکی تورکیا ھۆشداری داوە لە کاریگەری وێرانکەری داننانی ئەمریکا بە جینۆسایدی ئەرمەنەکان لەسەر پەیوەندییەکانی ھەردوو وڵات. ڕاشیگەیاند، لێدوانەکەی بایدن ھیچ بنەمایەکی نیە و پێچەوانەی حەقیقەتە.\nئاژانسی بلومبێرگیش لە زاری بەرپرسانی تورکیاوە بڵاویکردەوە، ئەنقەرە بە نیازە ڕێککەوتنی ھەماھەنگی سەربازی و ئابوری کە لە ساڵی ١٩٨٠ەوە لە نێوان ھەردوو وڵات ئیمزاکراوە سڕ بکات، لە ھەنگاوێکی تریشدا ئۆپراسیۆنە سەربازییەکانی لە دژی ھێزە کوردییەکانی ھاوپەیمانی ئەمریکا لە سوریا زیاتر بکات.\nڕۆژی شەممەی ڕابردوو جۆو بایدن سەرۆکی ئەمریکا لە یادی ١٠٦ ساڵەی کۆمەڵکوژی ئەرمەنەکان، ڕاگەیەنراوێکی بڵاوکردەوە و کۆمەڵکوژییەکەی بە جینۆساید ناساند، ئەو ھەڵوێستەش پەیوەندییەکانی ھەردوو وڵاتی ھێندەی تر ئاڵۆزکرد.


یەكەم سەیرانی دوای كۆرۆنا كارەساتی هاتووچۆی نایەوە - تۆڕی میدیایی خەڵک\nلێدوان نووسین ناچالاککراوە لە یەكەم سەیرانی دوای كۆرۆنا كارەساتی هاتووچۆی نایەوە\nدوای ساڵێك لە سەرهەڵدانی ڤایرۆسی كۆرۆنا و تێپەڕینی بەهاری ساڵی ڕابردوو بە كەرەنتینە و قەدەغەی هاتووچۆ، كە بەهۆیەوە هاووڵاتیان نەیاتوانی بچن بۆ سەیران و گەشت، ئەم هەینییە بەهۆی كەمبوونەوەی ڤایرۆسی كۆرۆنا و لەباری كەشوهەوا هاووڵاتیان ڕوویان لە ناوچە گەشتوگوزاری و سەیرانگاكان كرد، بەڵام چەندین ڕووداوی هاتووچۆ ئەو خۆشییەی لە هاووڵاتیان تێكدا.\nفازڵ حاجی، بەڕێوەبەری ڕاگەیاندنی هاتووچۆی هەولێر بۆ (خەڵك) ڕایگەیاند، دوێنێ، كە ڕۆژی هەینی بوو چەند ڕووداوێكی هاتووچۆ لەسەر ڕێگای كەسنەزان- هەولێر ڕویاندا، كە سەرجەمیان بەهۆی تیژڕۆیی و سەرخۆشی و بێ ئارامی بوو لەكاتێ چوون و گەڕانەوە لە سەیران و گەشت.\nوتیشی، “بەداخەوە ئەگەر چوونە سەیران و گەشتكردن بەوشێوەیە بێت و پابەبد نەبون بەیاساكان تاكە سیمای چوونە سەیران بێت، دەبێت چاوەڕوانی كارەساتی گەورەتر بكەین”.\nئاماژەی بەوەشكرد، كاتژمێر4ی ئەمشەو لەسەر ڕێگای سەرەكی هەلێر- كەسنەزان لەنزیك فلۆریا سیتی دۆجێكی تایبەت بەهۆی تیژرۆیی و نەهێشتنی ماوەی بێوەیی پێویست لەنێوان سوارڕۆكان لەكاتی ڕۆیشتن خۆی كێشا بەدواوەی گیتایەكی تایبەت و لەدواییش بەسەر دورگەی ناوەندی شەقام كەوت و چەند دارێكی جوانی شەقامەكەی شكاند ئینجا وەستا، كە بووە هۆی ئەوەی شۆفێرەكەش بەسەختی بریندار ببێت و زیانیش بەر هەردوو ئۆتۆمبێلەكە بكەوێت.\nئاشكراشی كرد، لەكاتی لێكۆڵینەوەش بۆ هۆكاری ڕووداوەكە، دەركەوت شۆفێری دۆج لێخورینی كردوە لەژێر كاریگەری ماددەی سەرخۆشكەر، كە ئەمەش وایكردبو بەرچاوی لێڵ ببێت و نەتوانێت دووری ئۆتۆمبێلەكەی پێشی بخوێنێتەوە بەتەواوی، بۆیە كاتێك ئۆتۆمبێلی پێشی خێرایی كەمكردبووەوە ئەو بێ برێككردن خۆی كێشابوو بەدواوەیدا.\n02 مارس 2021 3.18 pm\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 693 حاڵەتی تووشبوون بە كۆرۆنا تۆماركراوە…\n06 ئاب 2021 5.46 pm\nخەڵك- وەزارەتی تەندروستی هەرێم دواین ئاماری تووشبوون و مردن بە كۆرۆنا بڵاودەكاتەوە، كە بەپێی ئامارەكە بۆ یەكەمجار…


رۆژژمێری چوار ساڵی زانکۆ!\nمن و دارای هاوڕێم له زانکۆی به‌غدا وه‌رگیراین له ڕۆژی ئاهه‌نگی یه‌کتر ناسینی قوتابیان کچێکی باریکه‌لانه‌ی خوێن شیرین بوو به هاوڕێمان که وه‌ک خۆمان خه‌لکی که‌رکوک بوو به ناوی دڵسۆز. هه‌رسێکمان یه‌کترمان خۆشده‌ویست چوونه سینه‌ما و شانۆگه‌ری هاتوو چۆی که‌رکوک ته‌نانه‌ت خزمه‌کانمان بوون به ناسیاوی یه‌کتر هه‌ر به بۆنه‌ی ئه‌م په‌یوه‌ندییه‌وه.\nله یه‌که‌م ڕۆژی چوونه زانکۆ دارای هاوڕێم ڕۆژمێری کڕی بڕیاریدا هه‌موو شتێ بنووسێته‌وه تا زانکۆ ته‌واو ده‌کات.\nسه‌ره‌تای ساڵی یه‌که‌م بیرمان کرده‌وه که ده‌نکێ په‌یدا بکه‌ین به‌لام من هه‌ر له یه‌که‌م ڕۆژی بینینی دلسۆز که‌سیترم له‌و جوانتر نه‌بینی و تا ئێستاش هه‌روا بیرده‌که‌مه‌وه . سالی یه‌که‌م بۆ زیاتر یه‌کتر ناسین و له ده‌ست نه‌دانی هاوڕییه‌تیمان داوای په‌یوه‌ندیم له دڵسۆز نه‌کرد گه‌رچی هه‌ستم به خۆشه‌ویستی چاوه‌کانی ئه‌ویش ده‌کرد. ساڵی دووه‌م له ترسی دارای هاوڕیم گومانم هه‌بوو ئه‌ویش دڵسۆزی خۆش بوێت دووباره دووام خست تا هه‌موو شت روونبێته‌وه پاشان داوای خۆشه‌ویستی ڵێبکه‌م، نازانم بۆ کاتێ که‌سێکت خۆشویست ئیتر پرسیارووه‌لامه‌کان ئالۆز ده‌بن ، ئاگامان له‌خۆمان نامێنێ و هه‌لسووکه‌تمان ده‌گۆڕێ!\nساڵی سییه‌م نه‌متوانی چیتر چاوه‌ڕووانبم. به‌لێنمدا سه‌ره‌تا له دارا بپرسم پاشان ڕازی دڵم بۆ دلسۆز به‌یان که‌م. هه‌رچه‌ند ده‌مزانی وه‌لامی پرسیاره‌کانم له ناو ڕۆژمێره‌که‌ی دارا دایه به‌لام ویژدانم ڕێگای نه‌ده‌دا به دزییه‌وه له هه‌لێکه ڕۆژمیره‌که‌ی بخوێنمه‌وه باوه‌ڕم هه‌بوو هه‌رچی ڕووبدات با به شێوه‌ی سرووشتی خۆی بنوسرێته‌وه چاره‌نوسی ژیانم له‌که‌ی تیا نه‌بێ. کاتێ به دارام ووت : ئایه تۆ دلسۆزت خۆشده‌وێ من دڵم پێوه‌یتی ده‌مه‌وێ داوای په‌یوه‌ندی له‌گه‌لدا بکه‌م .\nدارا زۆر به ئاسایی وه‌لامی دامه‌وه : منیش هه‌ستم به‌م خۆشه‌وستیه‌ی تۆ کردووه بۆ ناچی به دلسۆز بلێیت. سه‌رم سووڕما من چه‌ند ساڵه له وه‌لامی ئه‌م پرسیاره ده‌ترسام که‌چی له بیست چرکه کۆتایی هات بۆیه ووره‌م به‌رز بوو یه‌کسه‌ر چووم بۆلای دلسۆز هه‌ر به‌ده‌م پێکه‌نین و خۆشییه‌وه پێمووت: خۆشم ده‌وێ!\nسه‌ره‌تا دلسۆز وتی: ئه‌وه به‌ڕاسته؟\nوتم : به‌ڵێ سێ ساڵه خۆشمده‌وێی.\nکه‌مێ بێده‌نگ بوو پاشان وتی : ده‌کرێ هاوڕییتتیمان به‌رده‌وام بێت و سالێکیتر وه‌لامت ده‌مه‌وه.\nهه‌لوێسته‌یه‌کم کرد وتم : سالێکتر..( بیرمکرده‌وه نابێ زۆری لێبکه‌م) پێکه‌نیم وتم بۆنابێ گه‌ر تۆ ناوت دلسۆز بێت به دلسۆزی وه‌لامم ده‌ده‌یته‌وه.\nبه‌ردێکمان له‌سه‌ر ئه‌و بابه‌ته دانا هه‌رسێکمان خۆمان گێل کردبوو به‌لام دلنیا بووم هه‌رچۆن دڵی من ئۆقره‌ی نه‌مابوو به هه‌مان شێوه چاوی دڵسۆز و دارا هه‌زار شتیتری تیا ده‌خوێندرایه‌وه . ده‌کرا ئه‌وان یه‌کتریان خۆشبوێ به‌لام بۆ به‌منیان نه ده‌ووت ، بۆ ده‌بێ من هه‌وڵ بده‌م بزانم ئایه یه‌کتریان خۆشده‌وێ؟ ده‌بوو به‌من بلێن .چیده‌بوو دڵم ده‌شکا؟ ده‌مردم یا خوود بایی ئه‌وه‌نده خوێنده‌وار نه‌بووم بلێم پیرۆز یه‌کتربن. تۆ بلێی خۆشیانم نه‌وێ وازیان لێبێنم، باوه‌ڕم نه‌ده‌کرد جار هه‌بوو ده‌مووت نا من دڵسۆزم زۆر خۆشده‌وێ بۆیه ئیره‌یی ده‌که‌م و دڵم پیس بووه و لێکدانه‌وه‌ی خه‌راپ ده‌که‌م.\nساڵی چواره‌م ئه‌م خۆشه و‌یستییه بووه کێشه‌یه‌ک و گرێیه‌ک له دڵم له کاتێکدا مێشکم خه‌ریک بوو بته‌قێ ، چوومه لای دارا باسی دڵی خۆم بۆی کرد وتی: ڕاست ده‌که‌ی نابوو وه‌لامه‌که‌ت دووا بکه‌وێ به‌لام ته‌واو ئێسته ساڵی چوارمه بڕۆ دیسان له خۆی بپرسه!\nڕاستی من که‌سێکی گه‌مژه‌بووم ئه‌وسا. ئه‌گینه گه‌ر که‌سێ که‌سێکی خۆشبوێ عاشق بێت وه‌ک من یه‌کسه‌رده‌لێ : به‌لێ منیش وه‌خته شێتبم بۆت و خۆشم ده‌وێ!\nبه‌لام له‌م ژیانه ده‌بێ هه‌ندێجار خۆمان شه‌قه‌که‌ی بخۆیین ئه‌وسا فێرده‌بین ، ئه‌گینا له یه‌که‌م ڕۆژی گومانه‌وه ده‌بوایه ڕازی نه‌بوومایه بیکه‌م به هاوسه‌رم ئه‌و منداله‌شمان نابوو به ىێ نازێ باوک په‌روه‌رده‌بێت تازه ڕابووردوو گه‌ڕانه‌وه‌ی نییه منیش یه‌که‌م که‌س نیم شیرازه‌ی خێزانی لێ تێکچێ به‌لام یه‌که‌م که‌س ده‌بم چه‌نده منداڵه‌که‌م خۆشده‌وێ به‌و شێوه‌ش تا ده‌مرم دڵسۆزم خۆشده‌وێ.\nله‌و باوه‌ڕه‌م دڵسۆز سه‌رلێشواو بوو ده‌یویست به ژیان له‌گه‌ڵ دارا بێت به‌لام به دل له‌گه‌ل من بێت یاخوود به پێچه‌وانه‌وه ، هه‌رکامیان ڕاستبێت زۆرجار ئاره‌زووه‌کانی ژیان به‌و شێوه‌یه نایه‌نه دی که تۆ ده‌ته‌وێ له هه‌مان کات دارا کاتێ باسی خۆشه‌وسه‌تیت بککردایه زۆر به‌ساده‌یی یاخوود خۆی گێل ده‌کرد. جا نازانم له پشتی په‌رده واته له‌گه‌ڵ دلسۆز نیهێنییه‌کانی دڵی ده‌درکاند یان نا؟ هه‌ر چه‌نده پێش ئه‌وه‌ی دڵسۆز بخوازم دووباره له دارام پرسی : ده‌تانه‌وێ من له‌م په‌یوه‌ندییه وازبێنم.\nوتی : قسه‌ی قۆڕ!\nڕاستیکرد قسه‌ی قۆڕ و نه‌زان بوو چۆن ده‌کرێ تۆ که‌سێ بخوازی و پرسیاری گومانت هه‌بێت؟!. به‌لام ده‌بوو چونکه ئه‌وکات سه‌رده‌مێک بوو، ئێستا له پاش بیست سال هاتووم هه‌لی ده‌سه‌نگێنم هه‌له‌کانی خۆم ده‌بینم ، چونکه ئه‌وکاته‌ی مرۆڤ هه‌ڵه ده‌کات خۆی به‌ڕاست ده‌زانێ له پاشان شته‌کان روونتر ده‌بنه‌وه!\nزانکۆمان ته‌واو کرد و من دلسۆز بووین به هاسه‌ر په‌یوه‌ندیمان له‌گه‌ڵ دارا نه پساند جار جار سه‌ردانیمان ده‌کرد یاخوود ئه‌و ده‌هات به‌سه‌ری ده‌کردینه‌وه.. دارا له‌گه‌ڵ نه‌نکی ده‌ژیا له‌م دوواییه که هاتیینه ئه‌وروپا نه‌نکی دارا که‌لکی لێبڕابوو ده‌بوو دارا خزمه‌تی بکات.\nدارا به‌یانیان له‌یه‌کێ له قوتابخانه‌کای که‌رکوک مامۆستا بوو ، ئێوه‌را ن له ده‌زگای رادیۆ هه‌واله‌کای ده‌خوێنده‌وه ، هه‌ندێک جار شه‌وان له‌گه‌ل چه‌ند هاوڕێیکی مه‌ست ده‌بوو ته‌له‌فۆنی بۆ ده‌کردین.\nمن و دڵسۆز له ئه‌وروپا کێشه‌مان نه‌بوو ده‌مانویست له‌گه‌ڵ که‌لتوور و سروشتی خۆمان بگونجێنین، هه‌رچه‌نده یادگاری به‌غدا و خۆشه‌ویستی کوردستان هه‌ستی ده‌بزواندین که ڕۆژێک دابێ بگه‌ڕێینه‌وه له‌هه‌مان کاتدا حه‌زی ئه‌وروپا چووبووه دلمانه‌وه.\nدڵسۆز دووگیانه بوو خۆمان ئاماده کرد له‌گه‌ل ئه‌م منداله‌مان ژیانێکی نوێ ده‌ستپێ بکه‌ین ، به‌لام به‌داخه‌وه له‌پڕێکا هه‌والێکی دلته‌زێن هیواکانی سڕینه‌وه. ئاگادار کراینه‌وه که دارا به ده‌ستی ئیرهابیه‌کا ن کوژرا وه.\nمن له پاش ئه‌م هه‌واله خه‌م وئازاره‌کانم ده‌شارده‌وه چونکه دڵسۆز به جارێ مالی وێرانبوو ته‌رکی دنیای کرد شه‌و ڕۆژ ده‌گریا. هه‌رچه‌ده دڵیم ده‌دایه‌وه بێ سوود بوو. ده‌مووت : ئه‌مه ژیانه هه‌موو شتێکی تیا ده‌بینین!\nدلسۆز ده‌یووت: من له مردن زیزم نابوو دارا بمرێ!\nله ڕۆژی شه‌هید بوونی دارا تا ئێستا هه‌ر دلته‌نگم تووشی نه‌خۆشی خه‌مۆکی بوومه. به‌لام ئه‌وکات دڵسۆز دوو گیان بوو ده‌مویست ئازاره‌کانی که‌م که‌مه‌وه که‌چی ڕۆژ به ڕۆژ باری ژیانمان ناخۆشتر ده‌بوو هه‌زاره‌ها پرسیار له ئه‌ندێشه‌م خوولیان ده‌خوارده‌وه. ئه‌و کاتانه‌ی مه‌ست ده‌بووم باری ده‌روونم خه‌راپتری لێده‌هات.\nله‌ناکاو بیری ڕۆژمێره‌که‌ی دارا هاته‌وه یادم بۆیه بڕیارمدا سه‌ردانی کوردستان بکه‌م تا نه‌نکی دارا ماوه ڕۆژ ژمێره‌که په‌یدا بکه‌م و دوورنییه وه‌لامی پرسیاره‌کانم له‌ناویدا بخوێنمه‌وه. چونکه دارا هه‌میشه باسی ده‌کرد که چوارساڵ چوار ڕۆژمێری نوسیوه‌ته‌وه، هه‌رچه‌نده من پێمده‌ووت: دارا گیان بنووسه‌وه. ده‌یووت: له ژیانم هه‌ر ئه‌و چوارساڵه گرنگ بوون!\nکاتێ به دڵسۆزم ووت ده‌چمه‌وه پێمنه‌ووت ده‌چم ڕۆژمێره‌که په‌یدا ده‌که‌م ، به‌لکوو منیش بێزاریم نیشانداو وتم: ده‌زانم تۆ دووگیانی دوومانگ ماوه رزگارت بێ له‌م باره قورسه! به‌لام به‌لێن بێ زوو ده‌گه‌رێمه‌وه تا خزمه‌تت که‌م!\nدڵسۆز ژنێکی خۆراگر بوو به‌لام له پاش جوانه‌مه‌رگ کردنی دارا ده‌ستی له ژیان شۆری ئه‌وه‌نده لای گرنگ نه‌بوو من چیده‌لێم.\nله خانوویه‌کی قایه‌و گه‌چی گه‌ڕه‌کی ته‌په‌ی که‌رکوک ماڵی نه‌نکی دارام دۆزی . کاتێ له‌ده‌رگامدا میمکی دارا ده‌رگای کرده‌وه هه‌ر که ناسیمیه‌وه قوڕگی پڕبوو له گریان بوو قسه‌ی پێنه‌کرا منیش چوومه ژوور نه‌نکی دارا هه‌ر به‌ده‌نگ منی ناسییه‌وه و ئه‌ویش هه‌ندیک گریا ، منیش وامده‌زانی هاتووم به‌سه‌ر وێرانه‌یه‌ک یاخوود به‌سه‌ر مالێکی ئه‌نفاڵ لێکراو.\nپاشان نه‌نکی دارا جانتایه‌کی نیشانمدا منیش هێنامه بنده‌ستم کردمه‌وه . چه‌ند کراسێکی دارا و ئه‌لبوومی تیابوو له ناو په‌ڕۆیه‌ک هه‌ر چوار ڕۆژمێره‌که و چه‌ند نامه‌یه‌ک بوو له سه‌ری نوسرابوون له دڵسۆزه‌وه!\nنه‌نکی وتی: شه‌وانه دارا باسی ئێوه‌ی زۆر ده‌کرد منیش ئه‌م شتانه‌م بۆ هه‌لگرت ده‌مزانی هه‌ردێن سه‌ردانیم ده‌که‌ن.\nوتم: حه‌ز ده‌که‌م سه‌ردانی گۆڕه‌که‌ی بکه‌م.\nڕێککه‌وتین ئێواره بچین، شته‌کانم هه‌لگرتوو به‌ره‌و مالی براکه‌م چووم له ڕێگا بڕیارمدا تا نه‌چمه‌وه ئه‌وروپا ڕۆژمێرکه نه‌خوێنمه‌وه.\nئێواره له نه‌شته‌لێک نه‌مامێکم کڕی ماشێنه‌که‌م پر ئاو به فراو کردوو له گه‌ل نه‌نک و میمکی دارا له‌سه‌ر گۆڕه‌که‌ی تێر گریان.\nکاتێ نه‌نکی دارام به‌جێهێشت وتی: به‌ختیار، دارا تۆی زۆر خۆشده‌ویست!\nبێده‌نگبووم و به‌باوه‌شی گه‌رم جێم‌هێشتن، ئه‌م خۆشه‌ویستیه چییه دڵی مرۆڤ وێرانده‌کات ! ئه‌وه‌تا من چه‌ندین ولاتم بڕیوه بۆ وه‌لامی خۆشه‌ویستی. سه‌یره گه‌ر خۆشه‌ویستی نه‌بێ به‌چی ڕۆژگارمان ببردایه سه‌ر؟\nپێش ئه‌وه‌ی بگه‌ڕێمه‌وه بۆ ئه‌وروپا ته‌لفۆنم بۆ دڵسۆز کرد وه‌لامی نه‌بوو. چه‌ند هه‌ڤالێکم ڕاسپارد بچن سه‌ردانی ماڵم که‌ن ئه‌وانش وتیان ماڵ چۆله، به په‌له بڕیارمدا بگه‌ڕێمه‌وه چونکه دڵسۆز شێت ببوو دوور نه‌بوو سه‌ری خۆی هه‌لگرتبێ!\nسه‌ره‌ڕای نیگه‌رانیم بۆ دڵسۆز. دووباره تووشی دڵه‌ڕاوکێ بووم .پرسیارم له‌خۆم ده‌کرد: گه‌ر ڕۆژمێره‌که بخوێنمه‌وه له‌وه‌بێ هه‌ندێ نهێنیم بۆ ده‌رکه‌وێ باری خه‌مم پترکات دوودڵ بووم له‌خوێندنه‌وه‌ی به‌تایبه‌ت نامه‌کانی دڵسۆز بۆ دارا تا ئێستا هه‌لگیرابوون لام سه‌یربوون به‌لام بۆ من ترسناک بوون.\nبڕیارمدا کاتێ ده‌چمه‌وه گه‌ر دڵسۆز له ماڵ بێ ده‌یده‌مه ده‌ستی ده‌لێم: نه‌متوانی یان نه‌موێرا ئه‌م نامه و ڕۆژمێره بخوێنمه‌وه. فه‌رموو ئه‌مه دیاری من بۆ تۆ!\nهه‌ر کات له‌ماڵ نزیکترده‌بووم ئه‌م خۆشه‌ویستیه‌و ڕۆژمێره‌کانم لا گرنگ نه‌بوو ته‌نیا هۆشم لای دڵسۆزبوو که له‌ماڵ بێت و باوه‌شی پیابکه‌م، یه‌که‌م له‌به‌ر ئه‌وه‌ی زۆر زۆر بیرم ده‌کرد دووه‌م ده‌ترسام نه‌خوازه شتێکی لێهاتبێ.\nکاتێ ده‌رگای ماڵم کرده‌وه به‌وه ده‌چوو سه‌دساڵ بووبێ که‌س له‌و ماڵه نه‌ژیابێ. جانته‌که‌م داناو چاوێکم به ژوور و چێشتخانه‌که خشاند ماڵێکی وشک و ڕه‌ق و ته‌ق.له‌سه‌ر ته‌له‌فۆنه‌که دڵسۆز نامه‌یه‌کی نوسیببوو: چه‌نده لێکم دایه‌وه و له‌گه‌ڵ خۆم قسه‌م له‌گه‌ڵ کردی هه‌ستم کرد ئه‌و تاقه‌ته‌ی جارانم نه‌ماوه تکایه به‌دووام مه‌گه‌ڕێ من حه‌ز ده‌که‌م وونبم گه‌ر بیریمت کرد دلنیام ڕادێیت. ئه‌وه من سه‌ری خۆم هه‌لگرت تۆش له سفره‌وه ژیانێکی نوێ ده‌ست پێبکه!\nدڵسۆز وه‌ک باڵنده‌یه‌ک فڕی گه‌ر منی خۆشبوێ ئه‌وه ده‌زانێ هێلانه‌که‌ی له ناو دڵمایه و ده‌گه‌ڕێته‌وه گه‌ر فرینه‌که‌شی یه‌کجاریبێ و تارا بێ هیوای به‌خته‌وه‌ری ده‌خوازم. ئه‌مجاره‌یان شێتنیم به‌دوای ڕاکه‌م چۆن ژیانی هه‌ڵده‌بژێرێ سه‌ربه‌سته!\nساڵێک و دووان تێپه‌ڕی بێئومێد بووم له گه‌ڕانه‌وه‌ی دلسۆز به‌لام چاوه‌ڕووابووم وه‌لامێک بنێرێ بلێ مندالم بوو من باشم. ئه‌و هه‌واله‌ش نه‌بوو هه‌ر چه‌ند ده‌زانم ئێستا له یه‌کێ له شاره‌کانی ئه‌وروپا پاڵ به گالیسکه‌ی منداله‌که‌ی ده‌نێ یاخود به‌یانیان زوو ده‌چێ منداله‌که له دایان داده‌نێ و ده‌چێته سه‌رکار ئێواران ماندوو له‌گه‌ل منداله‌که‌ی ده‌گه‌ڕێته‌وه ، ئه‌و کۆرپه‌یه‌ی پیرۆزبێت سه‌رقاڵی کردووه‌و منی له‌بیر بردووه‌ته‌وه.\nمن چیتر وه‌ک گه‌وره ناژیم به‌لکو وه‌ک منداڵێک بێ ڕابووردوو ، بێ ئه‌وه‌ی بیر له داهاتوو که‌م ده‌ژیم ده‌ژیم له‌گه‌ڵ ئێستا، تۆپێکم پێبێ یاری پێده‌که‌م نامه‌وێ بزانم چی ڕووده‌دا له ژیان ، له ژیان ئه‌مه‌وێ له‌گه‌ڵ مندالیتر یاریکه‌م حه‌ز ده‌که‌م پایسکیلێکی یه‌ک تایه‌م هه‌بێ سێرکی پێبکه‌م دڵی مندالانی پێخۆش که‌م.\nله‌گه‌ل ئه‌م هه‌ره‌س و ئه‌زموونی خۆشه‌ویستیه‌م بڕیارمدا نامه کانی دڵسۆز و ڕۆژمێری چوارساڵ له‌ته‌مه‌نی زانکۆ نه‌خوێنمه‌وه!


لەسەر راسپاردەی سەرۆک بارزانی پارێزگاری مووسەنا 3 گۆڕی بە کۆمەڵی سنوری شارەکەی ھەڵدەداتەوە، کەسوکاری قوربانیانی ئەنفالیش لە بیابانەکانی نوگرە سەلمانەوە داوا لە حکوومەتی عێراقی دەکەن, وەك حکوومەتێکی میراتگر مامەڵە لەگەڵ دۆسیەی ئەنفال بکات و تەواوی گۆڕە بەکۆمەڵکان ھەڵبدەنەوە, روفاته‌كانیان رەوانەی کوردستان بکاتەوە، کەسوکاره‌كانیشیان قەرەبوو بکرێنەوە.\nله لێدوانێكی میدیاییدا ئه‌حمه‌د مه‌نفی، پارێزگاری موسه‌ننا كه كه‌للـه سه‌ری منداڵێك و جووتێك گواره‌ی كچانه‌ی به‌ده‌سته‌وه و ده‌ڵێت: ئه‌مانه گۆڕی قوربانی ئه‌نفالن و لەسەر داوای سەرۆك مەسعود بارزانی ھەڵیاندەدەینەوە، کە لەگەڵ حکوومەتی خۆجێیی کۆبووەوە داوای لێکردین، ھیوادارین ھەموو گۆڕەکانی دیكه‌ش لە بیابانی بادەیە بدۆزینەوه و ده‌شڵێت، "ئه‌م تاوانه سه‌دام ئه‌نجامیداوه".\nله‌مباره‌یه‌وه وەیسی جەلیل، ئەندامی دەستەی کارگێری ده‌زگای خێرخوازی بارزانی ده‌ڵێت: ئه‌و به‌ڵێنه‌ی به سه‌رۆكا بارزانییان دابوو، هێنایانه دی. زۆر سوپاس و ده‌ستخۆشییان ده‌كه‌ین، كه دوای 31 ساڵ توانییان روفاتی ئه‌و قوربانیانه بدۆزنه‌وه.\nجه‌لیل دووپاتیكرده‌وه، ئێمه به ناوی سه‌رۆك بارزانی و ته‌واوی خه‌ڵكی كوردستان سوپاسی پارێزگاری موسه‌ننا و هه‌موو ئه‌و كه‌سانه ده‌كه‌ین كه له‌و پرۆسه‌یه‌دا هاوكار بوون.


ئه‌مڕۆ پێنجشه‌ممه ٢٠٢١/٩/٢٣، د. هێمن هه‌ورامی، جێگری سه‌رۆكی په‌رله‌مانی كوردستان، به ئاماده‌بوونی ڕێبوار بابكه‌یی، سه‌رۆكی لیژنه‌ی په‌یوه‌ندییه‌كان و ڕه‌وه‌ندی كوردستانی له په‌رله‌مانى كوردستان و ئازاد ئه‌كره‌م كوره‌چی، ئه‌ندامی لیژنه‌ی رۆشنبیریی په‌رله‌مان، پێشوازیی له پێدرۆ مارتینیز ئەڤیاڵ، باڵیۆزی ئیسپانیا له عێراق و سیروان جاف كونسولی فه‌خریی ئیسپانیا له هه‌ولێر كرد.\nله دیدارێكدا گفتوگۆیه‌كی به‌رهه‌مدار كرا له‌سه‌ر چۆنیه‌تیی دروستكردن و به‌هێزكردنی په‌یوه‌ندییه‌كانی نێوان په‌رله‌مانی كوردستان و په‌رله‌مانی ئیسپانیا له چوارچێوه‌ی كاری په‌رله‌مانی وه‌ك دوو دامه‌زراوه‌ى گرنگی یاسادانان له هه‌ردوو وڵاتدا و ئالۆگۆڕكردنی زانیاری له‌سه‌ر كاری په‌رله‌مانی به‌مه‌به‌ستی گه‌یاندنی سوودی هاوبه‌ش.\nهه‌ر له دیداره‌كه‌دا، جێگری سه‌رۆكی په‌رله‌مانی كوردستان، داوای له باڵیۆزی ئیسپانیا كرد كه وه‌به‌رهێنه‌ران و بارزگانانی ئیسپانیا هانبده‌ن بێنه هه‌رێمی كوردستان و كاری وه‌به‌رهێنان و بازرگانی ئه‌نجام بده‌ن، بۆ ئه‌م مه‌به‌سته په‌رله‌مانی كوردستان چه‌ند یاسایه‌كى هه‌موار كردۆته‌وه و چه‌ند پڕۆژه و پێشنیازه‌یاسایه‌كیش له‌به‌رده‌سته بۆ هه‌موار و ده‌رچوواندنی به‌مه‌به‌ستی كارئاسانیكردن بۆ وه‌به‌رهێنه‌رانی ناوخۆیی و بیانی.\nلای خۆیه‌وه پێدرۆ مارتینیز ئەڤیاڵ، باڵیۆزی ئیسپانیا له عێراق، وێڕای ده‌ربڕِینی خۆشحاڵیی خۆی به سه‌ردانه‌كه‌ى بۆ په‌رله‌مانی كوردستان، جه‌ختی له پێویستیی به‌هێزكردنی په‌یوه‌ندییه‌كانى نێوان هه‌ردوولا كردوه، هه‌روه‌ك سه‌رسامیی خۆیشی به‌و پێشكه‌وتنانه ده‌ربڕی كه له‌سه‌ر ئاسته‌كانى ئابوورى و سه‌قامگیری و پێكه‌وه‌ژیانی ئاشتییانه له هه‌رێمی كوردستاندا هاتوونه‌ته دى و ڕاشیگه‌یاند: "خه‌ڵكی كوردستان و حكوومه‌تی هه‌رێمی كوردستان ئیراده‌یان زۆر به‌هێزه بۆ سه‌ركه‌وتن به‌سه‌ر ئاڵنگارییه‌كاندا".\nD.hemn H. Peshwazi La B.Ispania La Iraq Krd


پەیوندی مرۆڤ لەگەل (خوا) – Denegkan\nپەیوندی مرۆڤ لەگەل (خوا)\nبە پێی لێ کدانەوە زانستی و میژووییەکان و بە گوێرەی ئەزموونی ژیانی کۆمەلایەتی، دەرکەوتوە کە مرۆڤ هەر لەدێر زەمانەوە خاوەنی کۆمەلێكی زۆر خەسڵەتی سروشتی و فەرهەنگی کۆمەلاتی بوە. خەسڵەتە کۆمەلاتیەکان بە گوێرەی هەل ومەرجی سیاسی و ئابووری کۆمەلگاکان لە بارو دۆخێکی جیاوازدا ن و بەردەوام لە ئال گۆردان. وە هەمیشە ئەو دوو فاکتەرە (ئابووری و سیاسی) دەوری بالایان گێڕاوە لە کۆنترۆل کردنی بارو دۆخەکان چ بە نەگەتیڤ وە چ بە پۆزەتیڤ . هەر بەهۆی ئەو فاکتەرانەوە لەیەکچوونێکی فەرهەنگی زۆرهەیە کە پانتایی جوگرافیایەکی دیاری کراوی گرتۆتەوە بە بێ لەبەرچاوگرتنی سنووری سیاسی لە نێوان مرۆڤەکاندا. بۆ نمونە زۆربەی خەلکی رۆژهەلاتی ناوەراست لەگەل ئەوەی زمان و ئاین و سیستەمی سیاسیان جیاوازە ، بەلام لە هەمان کاتدا، دابوو نەریتێکی کۆمەلایەتی هاوبەشیان هەیە کە پەیوەندی بە وهەلکەوتە جوگرافیەوە هەیە کە لەدێر زەمانەوە مرۆڤەکان لە و ناوچانەدا توانیو یانە لەیەک نزیک ببنەوەو مامەلە لەگەل یەکتر بکەن. ئە و باروو دۆخە بە هەموو لایەنەکانیەوە بۆ هەموو ناوچە کانی تری دنیا وەک و یەک وایە . وەک خەلکی رۆژ هەلاتی ئاسیا ، خەلکی باشووری ئەمریکا ، خەلکی ئەفریقا ، خەلکی ئەورووپا ، سەیری هەر یەکیک لە و خەلکانە بکەی بە گوێرەی دووری و نزیکی هەلکەوتەی جوگرافیی داب و نەریتی هاو بەش و زمان و شێوەی ئاخاوتنیان لەیەک نزیکە ..هەموو ئەو خەسڵەتانە ئەگەرچی مێژوویەکی نادیاری دەیان هەزار سالەیان هەیە و بەردەوام لەگەل مرۆڤ دا دەژین و هیچ کات لێک دانەبراون ، بەلام بێشک خالی دەستپێکردنیان هەیەو ، وە هیچ لەو سیفەتانە شروشتی نین و لە غەیبەوە بۆ مرۆڤ نەهاتوون،بەلکوو بەرهەمی پێکەوە ژیانی مرۆڤەکانن.\nبۆ نموونە قسەکردن ، جل پۆشین ، نووسین ، خوێندنەوە، هەموو ئەمانە دەستکری مرۆڤن بەرهەمی کۆمەلاتی بوون و پێکەوە ژیانن. وە هەریەکێک لە و خەسلەتانە مێژووی دەسپێکردنی هەیە کە (منداڵیی)ە ! بۆ سەلماندنی ئەو راستیەش دەکری منالێکی ساوای کورد لەگەل منالێکی ساوای یابانی ئالوو گۆر بکەی ئەوە بێشک منالە یابانیەکە هەموو خەسلەتێکی کۆمەلاتی کوردی وەردەگرێ و بە پێچەوانەشەوە مناڵە کووردەکە خەسلەتی کۆمەلایەتی یابانی وەردەگرێ.\nلەگەڵ هەموو ئەمانەدا مرۆڤ خاوەنی کۆمەلێک خەسلەتی ترە کە ئەوانە لە چوار چێوەی سرۆشت دان . هەر لە شێوە و هەڵکەوتوی فیزیکییەوە تا دەربرینی دەنگ و بینین و بیستن و تام و بۆن کردن کە ئەم خەسڵەتە سرووشتیانە بە هەستەکانی مرۆڤ ناسراون وهەموو مرۆڤێکی تەندرووست بێ جیاوازی بەهرەمەندە لەو بەرهەمە سرووشتیانە کە رێگە خۆشکەری سەرەکی بوون بۆ پاڵ نانی مرۆڤ تا ببێت بە خاوەنی ئەو دەسکەوتە زانستی و کۆمەڵایەتیانە کە ئێستا لە ئارادان. ئەگەر مرۆڤ توانای دەربڕینی دەنگی نەبا ئەوە بێ گوومان توانای ئاخاوتن و قسەکردنیشی نەدەبوو، ئەگەر شێوە ی فیزیکی ئێستای بەم شێوە نەبایە ئەوە هەموو ئەو پێداویستیانەی کە بە گوێرەی هەلکەوتەی فیزیکی ئێستای درووستی کردوە بە شیوەیەکی جیاواز تر دەبوون.\nواتا کاریگەری خەسڵەتە سرووشتیەکان رەنگ دانەوەی بەرچاویان هەیە لەسەر هەموو خەسڵەتە زانستی و فەرهەنگی و کۆمەڵایەتیەکان.\nتایبەتمەندیە سروشتیەکان بە پێچەوانەی تایەبەتمەندیە کۆمەلاتیەکانەوە هیچ سنوورێکی سیاسی و جوگرافی نەیان توانیوە کار بکەنە سەر پێکهاتەی مرۆڤ. لە هەموو گۆشەیەکی دنیا مرۆڤەکان خاوەنی چەند پێکهاتەیەکی سروشتی هاوبەشن بە بێ جیاوازی، بۆ نمونە هە موو مرۆڤێک لە لە ژیانا هەستی بۆن کردن و بینین و بیستن و بەرکەو تنی وەک یەکە . لە هەمان کاتدا پێکهاتەیەکی فیزیکی هاوبەشی هەیە.\nهەرچەندە ئەو زانیاریانە بەنسبەت زۆر کەسەوە هیچ نامۆ نین و تازە نین ، بەلام مەبەست لە شیکردنەوەیان ئەوەیە کە ناوەرۆکی بابەتە روون تر بکەیەنەوە کە دوو خالی گرنگە ، ئەیش ئشارەت دانە بە خەسلەتە کۆمەلایەتتیەکان کە بەرهە می خودی مرڤن ،وە خەسلەتە سروشتیەکان کە سروشت بە مرۆڤی بەخشیوون.\nلە بەینی ئەو دوو هاوکێشەدا مرۆڤ سوودی تەواوی لە دیاردە سرووستیەکان وەرگرتوە بۆ درەووستکردنی پەیوەندیە کۆمەلاتیەکان لەگەل دەورو بەردا. زمان یەکێکە لەو خەسڵەتە نا سروشتیانەی کە بە هۆی پەیوندی کۆمەلایەتی لە بەینی مرۆڤەکاندا درووست دەبێ. هەر وەک پێشتر ئاماژەمان پێکرد دەنگ خەسلەتیکی سرووشتیە ،بەلام زمانی ئاخاتن سروشتی نیە، دارشتنی ووشە کە بەهۆی دەنگەوە درووست دەکرێ و مرۆڤ دەری دەبرێ بۆ تێگەیاندنی بەرامبەر، کە ئەوە دەچێتەوە ناو چوار چێوەی خەسلەتە کۆمەلایەتیەکان. (نووسین)یش بە هەمان شێوەی زمانی قسەکردن بەرهەمی کۆمەلاتی بوونی مرۆڤ خۆیەتی کە لە ئاکامی بەرەر پێشچوونی شارستانیەتی مرۆڤ هاتۆتە کایەوە…دیارە نوسین و زمانی ئاخاوتن بە گوێرەی سنووری جیۆپۆلیتیک هەرناوچەو بارگراوندێکی جیاوازی لە خۆ گرتوە ، بەلام ئامانج لە کۆی هەموو (نوسین)ەکان ئاماژە کردنە بە ووشەیەک کە لە دەمی مرۆڤ دەردەچێ،\nمەبەست لە شیکردنەوەی ئەو دیاردە سروشتی و دەستکردانە ئەوەیە کە گومانێکی گەوەرە دروست دەبی! ئەوێش ئەوەیە کە ئایا بۆ ( خوا) سوودی لەو خەسلەتانە وەرگرتوە بۆ پەوەندی گرتن لەگەڵ مرۆڤ دا کە (نوسین و ئاخاوتنە)؟؟ کە ئاشکرایە زۆبەی ئاینە ئاسمانیەکان لە میژووی دروستبوونیانەوە پەیامی (خوا)یان لە رێگەی نوسین و ئاخاوتنەوە گەیاندۆتە مرۆڤ؟ بەلگەش بۆ ئەمە ئەوەیە کە هەمووکتێبە ئاسمانیەکان بە زمانی مرۆڤ دەدوێن ؟ ئەوە لەکاتێکدا وەک پێشتر ئیشارەتمان پێدا (نوسین و ئاخاوتن) بەرهەمی مرۆڤ خۆیەتی نەک دیاردەیەکی سروشتی کە لەگەڵی دا لە دایک بوبێ.\nئایا (خوا) بۆ پەنای نەبرد بۆ دیاردەیەکی سرووشتی تا ئاخاوتنی پی بکا لەگەل مرۆڤ بۆ ئەوەی هەموو مرۆڤێک لە سەر زەوی بێ جیاوازی توانای هەبا لەو نهێنیانە گەشتبا کە بە هەزاران سالە بە هەزاران نوسین و ئاخاوتنی جیاوازباسی لێوەدەکرێ و بە هەزاران بیرو رای جیاوازی لە خۆهەلگرتوە.\nئایا ئەگەر مرۆڤ ئە و هەل و مەرجە کۆمەلایەتیەی بۆ هەلنەکەوتبا و زمنای ئاخاوتنی دروست نەکردبا ئاینەکان درووست دەبوون ؟ (خوا ) دەیتوانی پەیوەندی لەگەل مرۆڤ دروست بکا؟ کە ( خوا) دروستکەری هەموو سروشتە ئەی بۆ زمانێکی ئاخاوتنی تایبەت بە خۆی نەبوو کە وەک تایبەت مەندیەکی سرۆشتی لەگەل مرۆڤ لە دایک بووبا تا هەموو بوونەوەرەکان بەو زمانە لە نهێنیەکان گەشتبان؟ یان راستیەکەی ئەوەیە کە ئاینەکانیش بەرهەمی بەکۆمەڵ ژیانی مرۆڤ خۆیەتی وەک هەر تایبەتمەندی تری کۆمەلاتی؟\nPrevious نامەی کچە ڕۆژنامەنوسی ئەفغانی نوورجاهان ئەکبەر بۆ ئەو پیاوەی لەبازاڕی کابولدا دەستی بۆ بردووە\nNext قه‌یرانی سوریا، دیارنه‌بوونی کۆتایی تونێله‌که!


پۆلیسى فه‌ره‌نسى لێكۆڵینه‌وه له گرته‌یه‌كى ڤیدیۆیى ده‌كات كه په‌خشێكى راسته‌وخۆ بووه‌و تێیدا كۆمه‌ڵێك گه‌نج ده‌ستدرێژى سێكسى به‌كۆمه‌ڵ ده‌كه‌نه‌سه‌ر كچێكى ته‌مه‌ن 19 ساڵ.\nبه‌پێى ئه‌و راپۆرتانه‌ى ده‌زگا راگه‌یاندنه‌كانى فه‌ره‌نسا بڵاویانكردووه‌ته‌وه: له‌په‌خشه راسته‌وخۆدا ئه‌وه ده‌بینرێت كه 4 گه‌نج له‌نزیك یانه‌یه‌كى شه‌وانه له‌شارى تۆلۆز هێرش ده‌كه‌نه سه‌ر كچه‌كه، له‌ئێستادا هێزه‌كانى پۆلیس به‌دوایاندا ده‌گه‌ڕێن كه ته‌مه‌نیان له‌نێوان 25 بۆ 30 ساڵیدایه.\nله‌گرته ڤیدیۆكه‌دا ده‌رده‌كه‌وێت كچه‌كه كحولى خواردووه‌ته‌وه‌و مه‌ست بووه‌و گوێت له‌هاواره‌كانى ده‌بێت له‌ڤیدیۆكه‌دا، هه‌روه‌ها ده‌نگى هێرشكه‌ره‌كان ده‌بیسترێت كه یه‌كێكیان ده‌ڵێت بوه‌ستن له تۆماركردنى به‌ڤیدیۆ ئه‌وه ده‌ستدرێژى سێكسییه ... ده‌ستدرێژى سێكسى، یه‌كێك له‌و گه‌نجانه كچه‌كه به قژ راده‌كێشێت و داواى لێده‌كات له‌رێگه‌ى ده‌مه‌وه سێكسى له‌گه‌ڵدا بكات و چه‌ندین جار دووباره‌ى ده‌كاته‌وه.\nبه‌پێى زانیاریه‌كان، ئه‌و رووداوه هاوڵاتیانى تووشى شۆك كردووه‌و ریپۆرتێكى زۆر له‌سه‌ر ڤیدیۆكه كراوه بۆ ئه‌وه‌ى بسڕدرێته‌وه، دواتر هێزه‌كانى پۆلیس گرته ڤیدیۆكانیان له‌تۆڕه‌كانى سناپ چات و تویته‌ر سڕیوه‌ته‌وه.\nله‌لایه‌كى تره‌وه، داواكارى گشتى فه‌ره‌نسا ئاماژه‌ى به‌وه‌داوه: گومانیان نییه له‌روودانى تاوانه‌كه به‌ڵام تائێستا نازانرێت كچه‌كه سكاڵاى تۆمار كردووه یان نا، به‌ڵام سوورن له‌سه‌ر لێكۆڵینه‌وه ئه‌گه‌ر سكاڵا هه‌بێت یان نا.


زایینی: ٠٧-٠٢-٢٠١٨ - هەتاوی: ١٣٩٦/١١/١٨ - ١٠:٥٩ تاران قه‌باره‌ی فۆنت:\nکوردستان میدیا: ڕێژیم لە هەوڵێکی نەزۆکی نوێدا، دەیهەوێ بە زۆرەملی لایەنگر بۆ خۆی درووست بکات.\nبەپێی هەواڵی گەیشتوو بە ماڵپەڕی کوردستان میدیا؛ دوێنێ سێشەممە ڕێکەوتی ١٦ی ڕێبەندان، هێزە دژی‌گەلییەکانی ڕێژیم لە شاری سەردەشت، خەڵکیان ناچار کردووە بۆ رێزگرتن لە ٢٢ی ڕێبەندان، ئاڵای ڕێژیم لە سەر ماڵەکانیان هەڵکەن.\nهەروەها گووشاریان خستۆتە سەر دووکاندارەکان کە دەبێ تا کۆتایی هاتنی دەیەی بەناو "فجر"، پوستێری تایبەتی ٢٢ی رێبەندان(بهمن) لە پەنجەرە یا‌ن دەرکەی دووکانەکانیان بدەن.\nهەواڵنێری کوردستان میدیا لەمبارەوە ئاشکرای کردووە،کاتێک چەکدارانی رێژیم پووستێریان بردووەتە لای یەکێک لە دوکاندارەکان، خاوەن دووکانەکە پێی گووتوون جێگەم نییە تا هەڵیواسم، کە لە وەڵامدا مەئمورەکان پێیان ڕاگەیاندووە: دەبێ هەر لێیدەی ئەگینا دوای نیو ساعەتی دیکە ئیدارەی ئەماکن دێت بۆ چاودێری، ئەگەر پووستێر بە دووکانەکەتەوە نەبێ جەریمە دەکرێی.\nئەم هەوڵە نەزۆکەی ڕێژیم لە کاتێکدایە کە کۆڵەکەکانی دەسەڵات بەتایبەت لە کوردستان کەوتوونەتە لەرزین و ترس هەموو قوژبنەکانی دەسەڵاتی تەنیوەتەوە.


دەستلەكاركێشانەوەكەی عەبدولمەهدی عێراقی پەرتەوازەو كوردی دابەش كردووە\n30/11/2019 2770 جار خوێندراوه‌ته‌وه\nنامەی دەستلەكاركێشانەوەی عادل عەبدولمەهدی سەرۆك وەزیرانی عێراق، دۆخی وڵاتی خستووەتە پەرتەوازەیی‌و كوردیشی دابەش كردووە.\nئەحمەد حاجی رەشید پەرلەمانتاری كورد لەفراكسیۆنی كۆمەڵی ئیسلامی تایبەت بەشارپرێسی راگەیاند، دەست لەكاركێشانەوەی عادل عەبدولمەهدی كێشەكانی عێراقی قووڵتركردووەتەوە، چونكە لەكاتی نووسینەوەی دەستوور ئەوانەی دەستووریان نوسیووەتەوە بیریان لەوەنەكردووەتەوە، ئەگەر بێت و سەرۆك وەزیران دەست لەكاربكێشێـتەوە لەكوێوە پەسەندبكرێت ئایا سەرۆك كۆمار پەسەندی بكات، یان پەرلەمان، چونكە ئەوانەی دەستووری عێراقیان نووسیوە بۆخۆیان نووسیووەو بیریان لەوە نەكردووەتەوە، كە لەعێراق رۆژێك سەرۆك وەزیران دەستلەكاردەكێشێتەوە.\nپەرلەمانتارەكەی كۆمەڵی ئیسلامی راشیگەیاند، ئێستا مشتومڕێكی زۆر لەسەر ئەوە هەیە، كە ئایا نامەی دەست لەكاركێشانەوەی عادل عەبدولمەهدی بچێتە سەرۆكایەتی كۆمار، یان بنێردرێتە پەرلەمان.\nرۆژی هەینی عادل عەبدولمەهدی لەنامەیەكدا ئاماژەی بەوە كرد، كە لەپێناو نەرژانی خوێی عێراقییەكان دەستلەكاردەكێشێتەوە، ئەوەش دوای پەیامێكی عەلی سیستانی مەرجەعی باڵای شیعەكان لەعێراق، كە داوای لەلایەنەكان كرد، رێكار لەدژی حكومەت بگرنە بەر.\nئەحمەد حاجی رەشید ئاماژەی بەوەشكرد، بەهەر حاڵ ئەگەر نامەی دەست لەكاركێشانەوەكە بێتە پەرلەمان، "ئێمە وەكو پەرلەمانتارانی یەكگرتوو، كۆمەڵ، نەوەی نوێ، ئایندە، هەروەها دووپەرلەمانتاری هاوپەیمانی نیشمانی، كە ژمارەمان 15 پەرلەمانتارەو بەگروپی G15 ناسراوین ئامادەین دەنگ بۆ دەستلەكاركێشانەوەكە بدەین.\nهەرچەندە دەستووری عێراق ئاماژەی نەكردووە بە چۆنێتی مامەڵەكردن لەگەڵ دەستلەكاركێشانەوەی سەرۆك وەزیران، بەڵام باسی حاڵەتی چۆڵبوونی شوێنی سەرۆك وەزیران بەهەر هۆكارێك بێ و لێسەندنەوەی متمانە لەلایەن پەرلەمانەوە كردووە.\nهەروەها لە پەیڕەوی ناوخۆی ئەنجوومەنی وەزیرانیشدا ئەم حاڵەتە ئاماژەی پێ نەكراوە، كە سەرۆك وەزیران دەستلەكاركێشانەوە پێشكەشی پەرلەمان دەكات، كە پێدەچێت عەبدولمەهدی لەدەستلەكاركێشانەوەكەیدا داوای بەخشین (ئیعفا) بكات لەسەرۆكایەتیكردنی قۆناغی كاربەڕكردنیش، پەرلەمانیش پەسەندی دەكات و بڕیارەكەی پەرلەمان ئاراستەی سەرۆك كۆمار دەكرێت،\nسەرۆك كۆماریش بەپێی مادە (۸۱) لەدەستووری هەمیشەیی دەسەڵاتەكانی سەرۆك وەزیران لەكاتی چۆڵبونی (خلو)ی پۆستەكە مومارەسە دەكات‌و لەماوەی پانزە رۆژدا كاندید بۆ پۆستەكە پێشكەشی پەرلەمان دەكات، ئەم رێكارەش بەپشت بەستن بەمادە(۷٦)ی دەستوور ئەنجام دەدرێت.\nلای خۆیشییەوە بلێسە جەبار فەرمان پەرلەمانتاری فراكسیۆنی یەكێتی نیشتیمانی كوردستان بۆ "شارپرێس" وتی: ئێمە وەك فراكسیۆنی یەكێتی هێشتا بڕیارمان نەداوە لەدانیشتنەكەی سبەی شەممە پەرلەمانی عێراق ئامادە دەبین، یان نا، ئەوەش یەكلانەكراوەتەوە، كە دەنگ بۆ دەستلەكاركێشانەوەكەی سەرۆك وەزیران دەدەین، بۆ هەموو ئەمانەش چاوەڕێی بڕیاری حیزب و سەرووی خۆمان دەكەین.\nهەروەها پەرلەمانتارێكی فراكسیۆنی پارتیش، كە خۆی نەیویست ناوی بهێندرێت بەشارپرێسی وت: ئەگەری ئەوە هەیە بەشداری دانیشتنەكەی سبەی پەرلەمانی عێراق نەكەین و بەهیچ شێوەیەكیش دەنگ بۆ دەست لەكاركێشانەوەكەی عادل عەبدولمەهدی نەدەین، چونكە كێشە لەعێراق عادل عەبدولمەهدی نییە، بەپێچەوانەوە عادل عەبدومەهدی تاكە سەرۆك وەزیرانی عێراقە بۆ پرسی كورد زۆر رای ئەرێنی هەبوو، بەهیچ شێوەیەك گەندەڵ نەبوو.\nبڕیارە سبەی پەرلەمانی عێراق لەبارەی نامەی دەستلەكاركێشانەوەی سەرۆك وەزیران كۆببێتەوە، كە تائێستا هیچ بژاردەیەكیش بۆ جێگرەوەی عادل عەبدولمەهدی نەخراوەتەڕوو.


خەتا و گوناحتان کرد بەرامبەر ئەم هاوڵاتییە!\nشەن و کەو! (6)\nشەن و کەو! (5)\nشەن وکەو! (4)\nشەن و کەو ! (3)\nشەن و کەو ! (2)\nشەن و کەو ! (1)\nسێ رۆژ بەر لە ڕاپەرین ی سلێمانی!\nماوەیەکە سۆسیال میدیا و فەیسبوکەوانی کورد، لە خوت و خۆڕایی بە بێ بوونی بەڵگە هێرشێکی ناڕەوا دەکەنە سەر ژنە سیاسی و دپلۆماتکاری هۆڵەندی خاتو (جەنین پلاسخارت)، تۆمەتباری دەکەن بە گەندەڵی و شەریکە دزی دەسەڵاتدارانی کوردستان بەتایبەت پارتی دیمۆکراتی کوردستان.\nهەندێک پەسنی دەکات و هەندێکی تر بەبێ ئەوەی بزانن ڕۆڵی ڕێکخراوی نەتەوە یەکگرتوەکان چیە، داوای ئەوەی لێ دەکەن کە بۆچی گوێێ سەرانی پارتی و یەکێتیی بانادا و هیزی چەکدار و دەسەڵاتی سیاسیایان لێ ناسێنێتەوە و تەسلیمی ئۆپۆزسیۆنی ناکات !! هەشە دەڵێ دەستی لەگەڵ ئۆلیگاریشەکانی نەوت تێكەڵاو کردوە و دەمیان چەور کردوە و دەیەوێت پارتی لەو قەیرانە ڕزگار بکات کە تێێ کەوتوە !!\nبۆیە بە باشی دەزانم ڕۆڵ و کاریگەری نەتەوە یەکگرتووەکان و پێشینەی خاتوو پلاسخارت بە کورتی ئاماژە پێ بدەم، هیوادارم زانیاریەکان بۆ ئەو خەڵکانە کەڵکی هەبێ و چی تر لە خۆیانەوە سەری نەتەوە یەکگرتووەکان و خاتوو پلاسخارت، بێ دەلاک نەتاشن.\nنەتەوە یەکگرتووەکان، ڕیکخراوێکی جیهانییە، لە ساڵی ١٩٤٥ دامەزراوە و لە ١٩٣ دەوڵەت پیکهاتووە. ئەم ڕیکخراوە جیهانیە گرنگی ئەدات بە پێنج کار و چالاکی سەرەکی کە بریتین لە:\n+ ئاشتی و ئاسایش\n+ گەشەپێدانی ئابوری و کۆمەڵایەتی\n+ مافی مرۆڤ\n+ کاروباری مرۆیی\n+ یاسای نێودەڵەتی\nنەتەوە یەکگرتووەکان لە شەش ئۆرگانی سەرەکی پیکهاتووە و هەر ئۆرگانەی کاری خۆی دەکات کە بریتین لە:\n١- کۆبوونەوەی گشتی\n٢ - ئەنجومەنی ئاسایش\n٣ - سکرتاریەتی ئەنجومەن\n٤- دادگای دادوەری نێودەوڵەتی\n٥- ئەنجومەنی ئابوری و کۆمەڵایەتی\n٦- ئەنجومەنی ئەمینداری\nجگە لە بارەگای دادگای نیودەوڵەتی کە بارەگاکەی لە شاری لاهای وڵاتی هۆڵەندایە، پێنجەکەی تر بارەگاکانی لە نیویۆرکی وڵاتە یەکگرتووەکانی ئەمریکایە.\nبەکورتی ئەوەی سەرەوە ئەرک و پێکهاتەی ئەو ڕێکخراوە گەورە و گرنگە جیهانییە، ئێستە لەڕێێ نوێنەرەکەیەوە کە خاتوو جەنین پلاسخارتە، پەیامێکی سیاسی ڕوونیان بۆ حیزبە سیاسیەکانی کوردستان بە دەسەڵات و ئۆپۆزسیۆنەوە، ناردوە. ئەم پەیامە سیاسیە گرنگە و دەبێ سەرانی کورد بەجدی وەریبگرن، نەک خۆیانی لێ بدزنەوە. پەیامی پلاسخارت یش زۆر ڕوون و بێ پەردە بوە، ئێستە تۆپەکە لەساحەی سیاسی کوردستاندایە بە دەسەڵات و ئۆپۆزسیۆنەوە.\n# جەنین پلاسخارت کێ یە؟\nپلاسخارت لە ٧ی ٤ی ١٩٧٣ لە شاری هێرلن ی هەرێمی لیمبورخ ی هۆڵەندا لەدایک بووە. سیاسی و دپلۆتکارێکی چالاک و ڕاشکاوە.\n- بڕوانامەی بەکارلۆریۆس ی لە بەشی کارگێری زانکۆی ئوتریخت، هەروەها لە هەمان زانکۆ بەشی ئەکادیمیای ئەوروپی تەواو کردوە.\n- دوای تەواوکردنی خوێندن لە ساڵی ١٩٩٥ لە بەڕێوەبەرایەتیی کۆمیسێۆنی یەکێتیی ئەوروپا لە برۆکسل دادەمەزرێ، لەساڵی ١٩٩٨-٢٠٠٠ وەکو نوێنەری کۆمیسیۆن دەگوارزێتەوە بۆ شاری ڕیگا (Riga)ی پایتەختی لێتلاند (لاتیڤیا).\n- لەساڵی ٢٠٠٠ وە ئەندامی حیزبی گەل بۆ ئازادی و دیمۆکراتی (VVD) یە، حیزبەکەی مارک ڕووتەی سەروەزیری ئێستە.\n- لە ساڵی ٢٠٠٢-٢٠٠٤ ئەندامی دەستەی بەڕیوەبەری شارەوانی ئەمسترادم بووە.\n- لە ٢٠ ی ٧ی ٢٠٠٤ – ٢٠١٠ ئەندامی پارلەمانی یەکێتی ئەوروپا بووە.\n- لەو ماوەیەدا سەرۆکی فراکسیۆنی لیبراڵ و دیمۆکراتەکان بوە لە پارلەمانی یەکێتیی ئەوروپا.\n- لە ٥ی ١١ی ٢٠١٢ – ٤ی ١٠ی ٢٠١٧ وەزیری بەرگری هۆڵەندا بووە.\n- لەمانگی ١٠ی ساڵی ٢٠١٦ دا بەهۆی ڕوداوێکەوە کە دوو سەربازی هۆڵەندی سەر بەنەتەوەیەکگرتوەکان لە کاتی مەشقی سەربازی دا لە وڵآتی مالی (Mali) دوو گولە هاوەنیان پێدا تەقییەوە و مردن، لێکؤڵینەوەکان ئەوەیان دەرخست کە وەزارەت لە کارەیدا کەمتەرخەم بووە. وەزیریش بەهۆی ئەو ڕوداوەوە کە دوو سەربازی تیا بوون بە قوربانی بەرپرسیارێتیەکەی لە ئەستۆگرت و لە ئۆکتۆبەری ٢٠١٧دەستی لەکار کێشایەوە.\n- لە ٢٠١٧ – ٢٠١٨ ئەندامی پارلەمانی هۆڵەندا بووە.\n- لە ساڵی ٢٠١٠ لە لایەن هەفتەنامەی (دەنگی ئەوروپا) وە وەک باشترین ئەندامی پارلەمانی ئەوروپا دیاریکرا، بەهۆی دژایەتیکردنیەوە سەبارەت بەوەی کە نابێ زانیاری حسابی بانکی هاوڵاتیانی ئەوروپا لەگەڵ ئەمریکا ئاڵوگۆڕی پێ بکرێ.\n- لە ١ی نۆڤەمبەری ٢٠١٨ وە هەتا ئێستەش نوێنەری تایبەتی سکرتێری گشتیی نەتەوە یەکگرتووەکانە و سەرۆکی نوێنەرایەتی نەتەوە یەکگرتوەکان یۆنامی یە لە عێراق.\nئەوە توانا و تەجروبەی ئەوژنە بەهێزە هۆڵەندی یەیە کە ئێستە نوێنەری تایبەتی سکرتێری نەتەوەیەکگرتووەکانە. لە دوو قۆناغ و لە دوو بۆنەی جیاوازدا ڕاشکاوانە داوای لە دەسەڵاتداران و حیزبەکانی کوردستان کرد، کە ئەگەر ناوماڵی خۆتان باش نەکەن، کێشەکانتان چارەسەر نەکەن، دوو زۆنی و خۆخۆری واز لێ نەهێنن، بەتەمای ئەو مەبن ئەم ئەمری واقیعە تاسەر بۆتان بمێنێتەوە. ئەم پەیامانە لە پەیامی دپلۆماسی واوە ترن، دەبێ حسابی بۆ بکرێ، ڕاستە نەتەوەیەکگرتوەکان دەسەڵاتی جێبەجێکردن و بەزۆر سەپاندنی نیە، بەڵام بەهەند وەرنەگرتنی پەیامە ڕوون و ڕاشکاوەکانی جەنین پلاسخارت، ماڵی خۆمان وێران دەبێ. بەم بۆنەیەوە کۆپلەیەک لە هۆنراوە بەرزەکەی حاجی قادری کۆیی م بیرکەوتەوە و لە زیهنی خۆمدا ناوی پلاسخارت م خستە شوێنی ناوەکەی حاجی نەمر کە دەفەرموێ:\n" حاجی کەسێکە بێ کەس، بۆ ئێوە قوڕ دەپێوێ؛\nگوێی لێ دەگرن زەریفە، ناگرن بەڵا لە خۆتان".\n138 جار خوێندراوەتەوە\nفارس حسێن مەیاس\nیاساو نیشتمانسازی لەبەندیخانەی دیوەخانە عەشایەرییەکان


ئاڵا لەتیف، خوشکی محەمەد لەتیف، ئەو نەقیبەی بەڕێوەبەرایەتی بەرەنگاربوونەوەی توندوتیژی دژی ژنان کە لە سلێمانی تەقەی لێکرا و لەگەڵ بەهۆیەوە کوژرا، ناوی تۆمەتبارانی دۆسییەکەی بڵاوکردووەتەوە و داوای هاوکاری دەکات.\nئاڵا لە فەیسبوکی خۆی کورتە پەیامێکی بڵاوکردووەتەوە (6ی کانونی یەکەمی 2021) ناوی دوو تۆمەتباری سەرەکی و تۆمەتبارێکی تر بڵاوکردووەتەوە کە "هاوکار بووە لە گواستنەوەی" تۆمەتبارە سەرەکییەکان.\nئەو خوشەکی نەقیب محەمەد دەشڵێت، "لە کاتژمێرەکانی داهاتوو وردەکاری دیکەی ئەم تاوانەتان لەگەڵ بەش ئەکەم."\nداواشی کردووە "هاوڵاتیانی کوردستان هاوکارمان بن لە دۆزینەوەی تاوانبارەکان."


حه‌داد پێشبینى ده‌كات شه‌ممه‌ى داهاتوو دانیشتنى په‌رله‌مان سازبكرێت » پێگەی تۆڕی میدیای عێراقی\nحه‌داد پێشبینى ده‌كات شه‌ممه‌ى داهاتوو دانیشتنى په‌رله‌مان سازبكرێت\nد. به‌شیر حه‌داد جێگرى سه‌رۆكى په‌رله‌مان، ئه‌مرۆ پێنجشه‌ممه، جه‌ختیكرده‌وه پرۆژه یاساى قه‌رزكردن ده‌خرێته كارنامه‌ى دانیشتنى په‌رله‌مان بۆ رۆژى شه‌ممه‌ى داهاتوو.\nحه‌داد له لێدوانێكى بۆ ئاژانسى هه‌واڵى عێراقى(اه‌ع) رایگه‌یاند:" داواكاریه‌ك هه‌یه له لایه‌ن په‌رله‌مانتارانه‌وه ،له‌باره‌ى بانگهێشتى میته‌فا كازمى سه‌رۆك وه‌زیران و وه‌زیرى دارایى ،به‌ڵام تاوه‌كو ئێستا واده‌كه‌ى دیارى نه‌كراوه".\nئاماژه‌ى به‌وه‌كرد"بانگهێشتكردنى كازمى بۆ په‌رله‌مان پرسێكى ئاساییه ، و ئه‌وه‌ش له‌باره‌ى باسكردنه ده‌رباره‌ى كارنامه‌ى حكومی،هه‌روه‌ها كارنامه‌ى په‌رله‌مان به‌نده به واده‌ى بانگهێشتكردنه‌كه‌وه".\nوتیشى"ئه‌گه‌رى هه‌یه دانیشتنى په‌رله‌مان رۆژى شه‌ممه سازبكرێت،واتا سه‌ره‌تاى هه‌فته داهاتوو و له‌و دانیشتنه‌ش پرۆژه یاساى قه‌رزكردن له میان كارنامه‌ى دانیشتنى په‌رله‌مان ده‌بێت".


زاگرۆس دوو خەڵاتی لە فێستیڤاڵی نێودەوڵەتیی دهۆک بەدەستهێنا\n2018-10-29 [07:05 AM]\nفیلمی سینەمایی "زاگرۆس"، لە دەرهێنانی دەرهێنەری کورد، سەهیم عومەر خەلیفە، دوو خەڵاتی لە شەشەمین فێستیڤاڵی نێودەوڵەتیی فیلمی دهۆکی بەدەستهێنا.\nیەکەم فیلمی درێژی سەهیم عومەر خەلیفە، وەک فیلمی دەستپێکی فێستیڤاڵ نمایشکرا و دوو نمایشی تایبەتی بۆ کراوە و پێشوازییەکی بەرچاوی لێکرا.\nفیلمی "زاگرۆس" خەڵاتی گەڵا مێوی زێڕینی وەک باشترین فیلمی کوردی و فەیاز دۆمان، ئەکتەری سەرەکیی فیلم، خەڵاتی گەڵا مێوی زێڕینی وەک باشترین ئەکتەری پیاوی لە فێستیڤاڵەکەدا بەدەستهێنا.\nچالاکییەکانی فێستیڤاڵی نیودەوڵەتیی فیلمی دهۆک، لە 20-27 تشرینی یەکەمی ٢٠١٨ لە هۆڵی کۆنفرانسەکانی زانکۆی دهۆک و سینەماکس لە دهۆک مۆڵ بەڕێوەچوو.\nهەر ئەم بەرهەمە بەم دواییە "زاگرۆس" خەڵاتی باشترین میوزیکی فیلمی بەلژیکی ە پێشبڕکیی "World Soundtrack Award"ـی لە بەلجیکا بەدەستهێنا.\nئەم بەرهەمە سینەماییە، پێشتر کاندیدی شەش خەڵاتی "ئینسۆرس"ـی فێستیڤاڵی فیلمی ئۆستەندا بوو کە تایبەتە بە فیلمە بەلژیکییەکان، توانی دوو خەڵات بەدەستبێنێت.\nفیلمەکە کاندیدی، خەڵاتی باشترین فیلم، باشترین دەرهێنەر، باشترین سیناریۆ، باشترین ئەکتەری ژن، باشترین وێنەگر و باشترین پرۆدەکشن دیزاین بوو، توانی خەڵاتی باشترین سیناریۆ و باشترین فیلم بباتەوە.\nخەڵاتەکە، بە خەڵاتی ئۆسکاری سینەمای بەلژیکا ناسراوە و بە دوو قۆناخ لەلایەن 400 سینەماکار و رەخنەکارەوە دەنگ لەسەر فیلمەکان دەدرێت، ئەو فیلمەی زۆرترین دەنگی لێژنەی هەڵسەنگاندن بەدەستبێنێت، دەبێتە براوەی خەڵاتەکە.\nچالاکییەکانی فێستیڤاڵی فیلمی ئۆستین، لە رۆژانی 7-15 ئەیلوول/ سێپتێبەر 2018 لە بەلژیکا بەڕێوەچوو و لە چوارچێوەی فێستیڤاڵەکەدا، خەڵاتی ئینسۆرس دابەشکرا.\nلەلایەکی دیکەوە "زاگرۆس" کە بەرهەمێکی هاوبەشی بەلژیکا، هۆڵەندا و کوردستانە، لەرێگەی فێستیڤاڵی نێودەوڵەتیی فیلمی دهۆکەوە بۆ خەڵاتی ئاسیا پاسفیک سکرین نێردراوە و کاندیدی خەڵاتەکەیە کە بە گرنگترین خەڵاتی سینەمایی لە ئاسیادا دەناسرێت.\nئەمساڵ 12مین خولی دابەشکردنی ئەو خەڵاتە لە 29 تشرینی دووەم/ نۆڤێمبەر 2018 دابەشدەکرێت کە نوێنەری 70 وڵاتی کیشوەری ئاسیا و ئۆقیانۆسی ئارام لەخۆدەگرێت و لە شاری بریزبن لە ئۆسترالیا بەڕێوەدەچێت.\nخەڵاتەکە لە ساڵی 2007ـەوە بەهاوکاری رێکخراوی یونسکۆ و یەکێتیی نێودەوڵەتیی بۆ بەرهەمهێنەرانی فیلمە سینەماییەکان، دابەشدەکرێت.\n"زاگرۆس" براوەی خەڵاتی باشترین فیلمە لە 35مین خولی فێستیڤاڵی نێوەدەوڵەتیی فیلمی ئەنۆنایە لە شاری ئەنۆنای لە فەڕەنسا، هەروەها لە 44مین خولی فێستیڤاڵی نێودەوڵەتیی فیلمی گێنت لە بەلجیکا، خەڵاتی گەورەی فێستیڤاڵی بەدەستهێنا کە خەڵاتی "Grand Prix" بوو.\nئەم بەرهەمە سینەماییە دوو خەڵاتی دیکەی لە بەشی پێشبڕکێی 18یەمین خولی فێستیڤاڵی نێودەوڵەتیی فیلمی ئاڕەس لە فەڕەنسا بەدەستهێناوە.\n"زاگرۆس" ئەمساڵ بەشداری لە چەندین فێستیڤاڵی فیلمی سینەماییدا کردووە، لەوانە 47مین خولی فێستیڤاڵی نێودەوڵەتیی فیلمی رۆتردام لە هۆڵەندا و ١٤مین خولی فێستیڤاڵی نێودەوڵەتیی سینەمایی دوبەی کە کاندیدی چوار خەڵات بوو.\nئەم بەرهەمە سینەماییە چیرۆکی شوانێک بەناوی زاگرۆس دەگێڕێتەوە کە هاوژینی خۆی زۆر خۆشدەوێت، بۆ ئەو کوردستان بەهەشتە، بەڵام هاوژینەکەی هاڤین و کچەکەی رەیهان، روودەکەنە بەلژیکا، دواتر زاگرۆزیش بڕیاردەدات بچێتە ئەو وەڵاتە، بەڵام لەوێ......\nسەهیم عومەر خەلیفە، لەرێگەی فیلمەکانییەوە زیاتر لە ١٠٠ خەڵاتی لە فێستیڤاڵە سینەماییەکاندا وەرگرتووە.\nئەم هەواڵە 11158جار خوێندراوەتەوە


کۆڕۆنای گۆڕاوی باشوری ئەفریقیا لەهاوشێوە بەریتانییەکەی بەهێزترە\n17/02/2021 119 جار خوێندراوه‌ته‌وه\nبەگوێرەی لێکۆڵینەوەیەکی نوێی توێژەرە فەرەنسییەکان، کۆرۆنای گۆڕاوی ئەفریقیای باشور لەهاوشێوە بەریتانییەکەی بۆ بەرگەگرتنی بەرامبەر بەدژە تەنەکانی مرۆڤ بەهێزترە.\nلێکۆڵینەوەکە دەڵێت، تاقیکردنەوەکان دەریانخستوە کە دژەتەنی کەسانی چاکبوو لەڤایرۆسی کۆڕۆنا دەتوانن شێوە بەریتانییەکەی ڤایرۆسی کۆڕۆنا لەناوبەرن، لەکاتێکدا کاریگەریی دژە تەنەکان لەسەر ڤێرژنەکەی باشوری ئەفریقیا زۆر کەم بوە.\nلێکۆڵینەوەکە کە لەلایەن زاناکانی پەیمانگای پاستۆری فەڕەنسییەوە ئەنجامدراوە دەریخستوە دژە تەنەکان دەتوانن کاریگەریی لەسەر هەموو زنجیرەکانی ڤایرۆسی کۆڕۆنا دابنێن، بەڵام ئەم کاریگەیریەکە لەزنجیرەیەکەوە بۆ زنجیرەیەکی تر جیاوازە، بەشێوەیەک ئەو دژە تەنانە توانیویانە لەکۆی ٨٣ حاڵەتی ڤایرۆسی کۆڕۆنای بەریتانی ٧٩ یان بێکاریگەری بکات، بەڵام لەگەڵ زنجیرەکەی ئەفریقیای باشور کاریگەرییەکەی تەنیا لەسەدا ٤٠ بوە.\nئاماژە بەوەشکراوە، لێکۆڵینەوەکە هێشتا پێویستی بەپێداچونەوەیه لەلایەن پسپۆڕانی تەندروستیی بێلایەن‌و گۆڤارە زانستییەکانەوە، بۆ ئه‌وه‌ى دەرئەنجامەکانی وەک ڕاستییەکی پزیشکی سەیربکرێت.


نوخبه‌ی سیاسی كوردی متمانه دۆڕاو!\nدوای داعش ئایندەی کورد بەرەو کوێ؟\nسەقامگیری و دەوڵەت\nدرووستبوونی ده‌وڵه‌تی كوردی له‌نێوان روانینی نوخبه‌ی سیاسی‌و كۆمه‌ڵناسیدا\nله بری ستراتیژی نه‌ته‌وه‌یی كوردی، هیچ؟\nهه‌ژموونی داگیركه‌رو تێكشكاندنی كه‌سێتی كوردی\nهه‌ڵوه‌شاندنه‌وه‌ی سایكس پیكۆ به‌نده به یه‌كێتی و یه‌كبوونی كورده‌وه!!\nله نێوان كاریزما‌و خه‌ڵكدا\nبیری كوردی لە نێوان خەیاڵی شیعری‌و خواستی ناسیونالیزمیدا\nماڵی خۆمان رێكبخەن، پشت لە ماڵی وێرانی عێراق بكەن!\nجەماوەری ناهوشیار دیکتاتۆر بەرهەم دێنێت!!\nماڵی شیعه‌و ماڵی كورد\nپشێوی كورده‌واری به‌رهه‌می ركێفكردنی رۆحی گشتی كۆمه‌ڵگه\nئاینده‌ی گه‌ش له‌و دیووی گرێی هه‌ست به‌كه‌میكردنه‌وه\nبۆ كورد، ته‌نیا ده‌وڵه‌ت چاره‌سه‌ره!\nبۆ سه‌ركردایه‌تی پارتی و یه‌كێتی: نزیكه زه‌نگ لێبدات!\nبۆ مه‌ریوانی وریا قانع\n4+ا تاسه‌ر ئێسقان ناڕاستن\nنه‌وشیروان مسته‌فاو مه‌سعود بارزانی دوو جه‌مسه‌ری كێشه‌كه‌ن\nبۆ كاك مه‌لا به‌ختیار: نامه‌یه‌كی برایانه به‌ڵام تفت و تاڵ\nتێڕوانینی ره‌یسیزمانه پێچه‌وانه‌ی كوردایه‌تیه\nئایا وشه‌ی " ده‌بێت، پێویسته، نابێت " به‌رهه‌می چ عه‌قڵێكن و چ ماناو ده‌لاله‌تێك له پشتیانه‌وه‌یه؟\nزمان ئامرازی ده‌ربڕینی مرۆڤه، به‌ڵام ته‌نیا كاتێك زمان رۆڵی ئه‌و ئامرازه ده‌بینێت كه بارگاوی بكرێت به مانا. مه‌به‌ست له وشه‌ی "مانا " لێره‌دا ئه‌وه‌یه كه زمانی پێ بارگاوی كراوه یان زمان هه‌ڵیده‌گرێت، له فیكر، مه‌عریفه، جیهانبینی كه هه‌موو ئه‌مانه‌ش ئه‌گه‌ر له مانا خاڵی بكرێنه‌وه ئه‌وه هیچ به‌هایه‌كیان نابێت، به پێی ئه‌وه‌ش زمان ناتوانێت ئه‌ركی خۆی وه‌كو زمان ببینێت و رۆڵی خۆی وه‌كو ئامرازی گه‌یاندن له ده‌ست ده‌دات. دیاره ئه‌وه‌ش ئاشكرایه كه هه‌ر قۆناغێكی ژیانی كۆمه‌ڵایه‌تی زاراوه‌و ده‌ربڕینی تایبه‌تی خۆیی هه‌یه. ئه‌و زاراوه‌و ده‌ربڕینانه‌ی له قۆناغی كۆیلایه‌تیدا به‌كارهێنراون جیاوزن له زاراوه‌و ده‌ربڕینه‌كانی قۆناغی فیودیالی و زاراوه‌و ده‌ربڕینه‌كانی ئه‌و قۆناغه‌ش جیاوازن له له قۆناغی سه‌رمایه‌داری. هه‌روه‌ك له‌سه‌ر ئاستی چینایه‌تی و تاكه‌كه‌سیش زاراوه‌و ده‌ربڕینه‌كان جیاوازییان هه‌یه. واته پاشخانی چینایه‌تی و ئاستی رۆشنبیری و هوشیاری تاكه‌كه‌س دیسان رۆڵ ده‌بینن له به‌كارهێنانی زاراوه‌و ده‌ربڕینی كه‌سه‌كاندا.\nهه‌روه‌ك هه‌میشه زمان و ده‌ربڕینی كه‌سانی چینه‌كانی سه‌ره‌وه‌و ده‌سه‌ڵات جیاوازه له زمانی چینه‌كانی خواره‌وه. زمانی چینی سه‌ره‌وه‌و ده‌سه‌ڵات زمانی فه‌رمانه. زمانی كه‌سانی دیموكرات و ئازاد واته ئه‌وانه‌ی مرۆڤــــ پڕ به‌ها ده‌بینن زمانێكی هێمنه‌و هه‌میشه زاراوه‌و ده‌ربڕینه‌كانیان نه‌رم و ئاراسته‌ی ده‌ربڕینیشیان ئاسۆییه، واته نه فه‌رمانه وه‌كو زمان و ده‌ربڕینی چینی سه‌ره‌وه، نه زمان و ده‌ربڕینی شێوه داواكاری یان یان شێوه پاڕانه‌وه یان كاردانه‌وه‌ی توونده وه‌كو ده‌ربڕینی چینه‌كانی خواره‌وه، به‌ڵكو ده‌ربڕینی ئاراسته ئاسۆییه. ره‌نگه هه‌ندێجار كه‌سه‌كان وه‌كو تاك پێگه‌ی خۆیانیان له بیربچێته‌وه‌و نه به پێی پێگه كۆمه‌ڵایه‌تیه‌كه‌یان و نه به‌پێی ژینگه‌و نه به‌پێی ئاستی رۆشنبیری خۆیان قسه نه‌كه‌ن. ئه‌مه‌ش له كۆمه‌ڵگه‌ی كوردیدا وه‌كو كۆمه‌ڵگه‌یه‌كی نائاسایی له رووی په‌ره‌سه‌ندنه‌وه، دیارده‌یه‌كی له به‌رچاوه. به تایبه‌تی هه‌ندێ له بنه‌ما سه‌ره‌كیه‌كانی ده‌ربڕین، ئاخاوتن، گوزارشتكردن پشت گوێ ده‌خرێن و قسه‌كردن ده‌ربڕی بوون و پێگه‌ی كه‌سه‌كان و ئاستی رۆشنبیرییان نین، به‌ڵكو جۆرێك له خلیسكان ده‌بینرێت، كه هه‌م خلیسكانی زمان ده‌بینرێت، هه‌م خلیسكانی رووكه‌شی چینایه‌تی. هۆكاری ئه‌م خلیسكانانه‌ش ئه‌وه‌یه كه زۆرینه‌ی مرۆڤی كورد وه‌كو تاكه‌كه‌س ناتوانێت سه‌یری خۆی بكات و له‌خۆی وردبێته‌وه‌و له‌خۆی رابمێنێت و به‌ره‌و خۆناسین بچێت و له ئه‌نجامی ئه‌وه‌شدا له خۆی بپرسێت من كێم و من چیم؟ ئه‌ی ئه‌ویتر كێیه‌و چیه؟ ئایا له راستیدا ئه‌م كه‌سێته تێكشكاوه‌ی كورد كه ناتوانێت خۆی بناسێت، توانای ئه‌وه‌ی هه‌یه ئه‌ویتر بناسێت؟ یان له بنه‌ڕه‌تدا ئه‌م كه‌سێـته تێكشكاوه كه به‌رده‌وام له باری هه‌ست به بچووكی كردندا ده‌ژی، ئایا بووه‌ته خاوه‌نی دیدو تێڕوانین و عه‌قڵێك كه له ده‌ره‌وه‌ی خۆی و نه‌ناسینی خۆیدا، بتوانێت ئه‌ویتر بناسێت و دانبه‌بوونیدا بنێت؟ بێگومان له رووی راستیه‌وه ئه‌وه شتێكی نه‌شیاوه، مرۆڤــ تا خۆی نه‌ناسێت ناتوانێت ده‌وروبه‌رو ده‌ره‌وه‌ی خۆی بناسێت. له رووی ده‌روونیه‌وه ئه‌و كه‌سێته‌ی كه نه‌گه‌یشتووه‌ته ئه‌و ئاسته‌ی له‌خۆی رابمێنێت و پرسیاری من كێم و من چیم له‌خۆی بكات، ناتوانێت ده‌ره‌وه‌ی خۆی ببینێت. هه‌روه‌ك ئه‌م جۆره كه‌سێته سه‌رباری مانه‌وه‌ی له جوغزی خۆ به بچووكزانیندا، به‌ڵام بۆ پڕكردنه‌وه‌ی ئه‌و گرێ ده‌روونیه به‌رده‌وام خۆی به‌شكۆوه‌و لوتبه‌رزانه نیشان ده‌دات و ده‌یه‌وێت خۆی وه‌ها نمایش بكات كه خاوه‌ن كه‌سێتیه‌كی ته‌واو و به‌رزو ئاماده‌یه. ئه‌مه‌ش وای لێده‌كات به‌رده‌وام خۆی له ئاستی به‌رزدا ببینێت و به‌كارهێنانی زاراوه‌و ده‌ربرینه‌كانی فه‌رمانكردن به‌كار بهێنێت وه‌كو ئه‌وه‌ی له لوتكه‌ی هه‌ره‌می ده‌سه‌ڵاتدا بێت. كه‌واته هه‌رچۆن به‌رهه‌مهێنانی زاراوه‌كانی "ده‌بێت، پێویسته " به‌رهه‌می ده‌سه‌ڵات یان لوتكه‌ی هه‌ره‌می ده‌سه‌ڵات یان چین یان توێژی فه‌رمانڕه‌وایه، به‌هه‌مان شێوه به‌رهه‌می عه‌قڵێكن كه خۆی له به‌رزایی و ئه‌وانی تر له نزمایدا ده‌بینێت، واته خۆی له لوتكه‌ی هه‌ره‌مه‌كه‌و ئه‌وانی تر له بنكه‌ی هه‌ره‌مه‌كه‌دا ده‌بینێت. ئه‌گه‌ر ئه‌مه بۆ توێژی ده‌سه‌ڵاتدار له رووی بنه‌ماكانی زانستی زمان و گه‌وهه‌ری ده‌سه‌ڵات و په‌یوه‌ندی نێوان ده‌سه‌ڵات و زمانه‌وه جۆرێك له سرووشتیبوون یان پاساوی هه‌بێت، ئه‌وا با بپرسین ئه‌ی ئه‌و رووبه‌ره فراوانه‌ی خه‌ڵك به تایبه‌تی له خوێنده‌وارو به‌ناو شرۆڤه‌كارو رۆژنامه‌نووسی كورد له‌سه‌ر چ بنه‌مایه‌ك زاراوه‌و ده‌ربڕینی فه‌رمان به‌كار ده‌هێنن. بۆ نموونه، با سه‌یری ئه‌م ده‌ربڕینانه بكه‌ین كه له قسه‌و نووسینی رۆژنامه‌نووسان و شرۆڤه‌كارانمان وه‌رگرتوون: ده‌بێ مه‌سعود بارزانی وازبهێنێت، ده‌بێت مه‌سعود بارزانی كورسیه‌كی به‌جێ بهێلێت، ده‌بێ مه‌سعود بارزانی بچێته به‌رده‌م دادگا، ده‌بێ بنه‌ماڵه‌ی بارزانی كۆتاییان پیبهێنرێت، ده‌بێ نه‌وشیروان مسته‌فا دادگایی بكرێت، ده‌بێ پارتی مل كه‌چ بكات، ده‌بێ گۆڕان تیبگه‌یه‌نرێت، ده‌بێ ده‌سه‌ڵاته‌كانی هێرۆخان سنووردار بكرێن، ده‌بێ كۆسره‌ت ره‌سوڵ وازبهێنێت، ده‌بێ به‌رهه‌م ساڵح و مه‌لابه‌ختیارو شێخ جه‌عفه‌رو ئه‌رسه‌لان بایزو ئازاد جوندیانی له‌به‌ر نزیكیان له پارتیه‌وه له یه‌كێتی ده‌ربكرێن. ده‌بێ نه‌جمه‌دین كه‌ریم له پارێزگاری و له مه‌كته‌بی سیاسی یه‌كێتیش ده‌ربكرێت. ده‌بێ قوباد تاڵه‌بانی پۆسته‌كه‌ی به‌جێبهێڵێت. نابێت یوسف محه‌مه‌د بچێته‌وه سه‌ر كورسی سه‌رۆكایه‌تی په‌رله‌مان، جارێكی تر له‌گه‌ڵ پارتی كۆمه‌به‌نه‌وه، ئه‌گه‌ر چوون مه‌یه‌نه‌وه له‌وێ ببنه راوێژكاری پارتی...... ئه‌م هه‌موو رسته فه‌رمانیه تووندانه هی كه‌سانێكن كه یان رۆژنامه نووسن یان كادیری خواره‌وه‌و مامناوه‌ندی حیزبن یان به‌رپرسی جۆراو جۆرن. ئایا ئه‌مانه له خۆیانیان پرسیووه چۆن ئه‌م فه‌رمانانه ده‌كه‌ن؟ ئایا ئه‌وان ئه‌و بنه‌ما ساده‌یه‌ی زمان نازانن كه هه‌میشه فه‌رمان له سه‌ره‌وه بۆ خواره‌وه ده‌كرێت؟ كه‌واته ئه‌و عه‌قڵه‌ی له دوای فه‌رمانی كه‌سانی خواره‌وه‌یه به ئاراسته‌ی سه‌ره‌وه كام عه‌قڵه و چی به‌رهه‌م ده‌هێنێت ئه‌گه‌ر ده‌سه‌ڵاتی هه‌بێت؟ ئه‌ی شوناسی ئه‌م جۆره كه‌سانه له رووی ده‌روونی و كۆمه‌ڵایه‌تیه‌وه چیه‌و چۆنه؟\nبێگومان ئه‌و عه‌قڵه‌ی كه ئه‌م هه‌موو رسته فه‌رمانیه به‌رهه‌م ده‌هێنێت و سه‌رچاوه‌ی ئاراسته كردنه‌كه‌ش له خواره‌وه بۆ سه‌ره‌وه‌یه، نائاگایی ئه‌و سه‌رچاوه‌یه‌و خۆنه‌ناسینی ئه‌و سه‌رچاوه‌یه نیشان ده‌دات. له پشتی عه‌قڵی به‌رهه‌مهێنی ئه‌م رسته فه‌رمانیانه‌شه‌وه دیكتاتۆری بچووك یان بسته باڵا راوه‌ستاوه، له كاتێكدا كه به كرده‌وه خاوه‌نی بڕیارو فه‌رمان نیه تا به‌مجۆره فه‌رمان بكات، بێگومان ئه‌گه‌ر خاوه‌نی ئه‌و عه‌قله له پێگه‌ی ده‌سه‌ڵاتدا بێت ئه‌وا تووندترین شێوه‌ی تۆتالیتاریزم پیاده ده‌كات. كه‌واته جێگای خۆیه‌تی لێره‌وه عه‌قڵی كوردی به وردی بخرێته ژێر ره‌خنه‌وه‌و هه‌میشه‌ش وه‌ها لێی بڕوانرێت كه له منداڵدانی ئه‌م عه‌قڵ و كه‌لتووره‌دا كۆرپه‌له‌ی دیكتاتۆریه‌ت بوونی هه‌یه‌و خۆی مه‌ڵاس داوه. دیاره ئه‌م شێوه ده‌ربڕینه له عه‌قڵی كوردیدا نوێ نیه‌و نوخبه‌ی سیاسی كوردیش كه ئێستا به ئاستی جیاواز له پێگه‌كانی ده‌سه‌ڵاتـدان و زۆرینه‌یان به ئاستی جیاواز پیاده‌ی ده‌سه‌ڵاتی توندو شمولی و تۆتالتیارانه ده‌كه‌ن به‌رهه‌می هه‌مان ئه‌و عه‌قڵیه‌ته‌ن كه باسمان كرد، كه ئه‌ویش عه‌قڵی كوردیه‌و له منداڵدانیدا كۆرپه‌له‌ی به‌رهه‌مهێنانی تۆتالیتاریه‌ت و دیكتاتۆریه‌ت و شمولیه‌ت خۆی مه‌ڵاس داوه. هه‌ر لێره‌شه‌وه زۆرێك له كێشه ناوخۆییه‌كانی نێو نوخبه‌ی ده‌سه‌ڵات خۆیان له لایه‌ك و نه‌بیستنی ده‌نگی جه‌ماوه‌ر له‌لایه‌ن ئه‌وانه‌وه له لایه‌كی تره‌وه سه‌ری هه‌ڵداوه. به‌ڵێ گرفت و كه‌موكورتی بنیادی له عه‌قڵی كوردیدا هه‌یه‌و كۆی كێشه‌كانی ده‌سه‌ڵات و به‌ڕێوه‌بردن و نه‌توانینی داننان به‌ویتردا له گه‌وهه‌رو ماهیه‌تی ئه‌و عه‌قڵه‌دایه كه ناتوانێت له خۆی وردبێته‌وه‌و هه‌وڵی ناسینی خۆی بدات و به‌و پێیه‌ش كوێرو نابینایه له ئاست بینینی كه‌موكورتیه‌كانی خۆیداو له ئه‌نجامی ئه‌وه‌شدا وه‌كو ئه‌و دۆن جوانه سه‌یری خۆی ده‌كات كه له هه‌موو روویه‌كه‌وه ته‌واو و بێ كه‌موكورتیه. ئه‌مه ئه‌و باره‌یه كه نوخبه‌ی سیاسی كوردو به‌شێك له نوخبه‌ی رۆشنبیری كوردی تێدا ده‌ژین، كه ئه‌م روانینه‌ش روانینی خودایانه بۆ خودی تاكه‌كه‌سه‌كان له لایه‌ن خۆیانه‌وه. كۆی ئه‌و رسته‌و ده‌ربڕینه فه‌رمانیانه‌ش به‌رهه‌می عه‌قڵێكه كه خۆی له شوێنی خودا داناوه. هه‌ر لێره‌شه‌وه دیموكراسی و مافی ئه‌ویتر له‌م جۆره كۆمه‌ڵگه‌یاندا بێجگه له وه‌هم هیچیتر نیه چونكه كه ده‌سه‌ڵات و نوخبه‌ی ده‌سه‌ڵاتدار خۆیان خسته شوێنی خوداو یاساو رێساش به‌و ئاراسته‌یه كاری كرد ئه‌وا جه‌ماوه‌رو خه‌ڵك ده‌خرێنه پێگه‌ی ئه‌وی پاسیڤكراو و ئه‌وی كۆیله..\nئه‌م بابه‌ته 5745 جار خوێنراوه‌ته‌وه


هەرمان خالید 24/06/2019 - 08:38 بڵاوکراوەتەوە لە عێراق\nپەرلەمانی عێراق جارێکی دیکە پڕکردنەوەی وەزارەتە بەتاڵەکانی حکوومەتی وڵاتەکەی دەخاتە بەرنامەی کارەوە.\nبڕیارە کاتژمێر 11ـی سەرلەبەیانیی ئەمڕۆ دووشەممە 24-6-2019 پەرلەمانی عێراق کۆ ببێتەوە و تاوتوێی حەوت بابەت بکات.\n- تەواوکردنی دەنگدان لەسەر پێکهاتەی وزاریی حکوومەت.\n- دەنگدان لەسەر پرۆژە پێشنیازی گەڕاندنەوەی کارمەندانی وەزارەتەکانی ناوخۆ و بەرگری.\n- دەنگدان لەسەر پرۆژەیاسای هەمواری یەکەمی یاسای دەست بەسەرداگرتنی سامانی گوازراوە و نەگوازراوەی بەرپرسانی رژێمی بەعس.\n- خوێندنەوەی یەکەم بۆ پرۆژەیاسای ئازادیی رادەربڕین و خۆپیشاندانی ئاشتییانە.\n- خوێندنەوەی یەکەم بۆ پێشنیازی یاسای لێژنەی ئۆڵۆمپیی عێراق.\n- بەردەوامی دان بە گفتوگۆکردن لەبارەی یاسای دادگای فیدڕالیی عێراق.\n- 15 خولەک گفتوگۆی گشتی.\nرۆژی شەممە 22-6-2019، پەرلەمانی عێراق پڕکردنەوەی وەزارەتە بەتاڵەکانی حکوومەتی عێراقی خستبووە بەرنامەی کارەوە، بەڵام بەهۆی ”نەگەیشتنی ناوە پێشنیازکراوەکان“ بۆ وەزارەتە کێشەلەسەرەکان، ئەو بڕگەیە لە بەرنامەی کار لادرا.


کوردیپێدیا - سلێمانی: لەسەدا 75ی کۆمپانیاکانی بەڵێندەران مایەپووچبوون\n📊 سلێمانی: لەسەدا 75ی کۆمپانیاکانی بەڵێندەران مایەپووچبوون | پۆل: ئامار و راپرسی | زمانی بابەت: 🏳 کوردیی ناوەڕاست\nسلێمانی: لەسەدا 75ی کۆمپانیاکانی بەڵێندەران مایەپووچبوون\nخەرجنەکردنی پارە لەلایەن حکومەت بۆ بەڵێندەران بەوتەی وتەبێژی یەکێتی بەڵێندەرانیەکێتی بەڵێندەران بۆتە هۆکاری مایەپوچبوونی 75%ی کۆمپانیاکان.\nمیران کامل، وتەبێژی لقی سلێمانیسلێمانی یەکێتی بەڵێندەران بە دواڕۆژی وت، لەئێستادا بەشی یاسایی لقی سلێمانی یەکێتی بەڵێندەران سەرقاڵی ئامادەکارییە بۆ تۆمارکردنی داوای یاسایی لەسەر حکومەتی هەرێم، بەهۆی ئەوەی نەیتوانیووە مافەکانی بەڵێندەران کە پارەی خۆیانە و لای حکومەتە وەک پێویست بیداتەوە.\nوتیشی بەڵێندەران کێشەی زۆریان بۆ دروستبووە لەلایەن حکومەتەوە کە بڕە پارەی پێویستیان بۆ خەرجناکات، بەمەش کۆمپانیاکانی تایبەت بە بەڵێندەران رووبەڕووی زیان و ئیفلاسبوون بونەتەوە، لەئێستادا 75% کۆمپانیاکان ئیفلاسیان کردووە و زۆرێکیان توشی کێشەی کۆمەڵایەتی بوون بەهۆی بلۆککردنی پارەکانیان لە بانکی هەرێم.\nئاماژەی بەوەشدا بەهۆی قەیرانی داراییەوە لەسنوری پارێزگای سلێمانی لەکۆی هەزار و 200 کۆمپانیا، 800 کۆمپانیا مایەپوچبوونی خۆیان راِگەیاندووە، لەکاتێکدا لە ماوەی ساڵانی رابردوودا، چەندین نوسراومان کردووە و چەندین جار خۆپیشاندان و ناڕەزایەتیمان ئەنجامداوە، بەڵام تائێستا هیچ وەڵامێکمان دەستنەکەوتووە کە جێگەی دڵخۆشی بێت بۆ بەڵێندەران.\nلەساڵی (2014)ەوە لە هەرێمی کوردستان بەهۆی قەیرانی داراییەوە جگە لەوەی زۆربەی پڕۆژەکان وەستاون، حکومەت توانای دابینکردنی پارەی بۆ پڕۆژە نیمچە تەواوکراوەکانیش نیە.\n#زریان محەمەد | #یەکێتی بەڵێندەران | #سلێمانی | #20-06-2018 |\n1. 👁 مایەپووچ\n➕ ئەم بابەتە لەلایەن: (هاوڕێ باخەوان)ەوە لە: Jun 20 2018 3:07PM تۆمارکراوە


ئاژانسی ده نگو باسی کوردستان: ئێخوانە تێرۆریستەکان وەک چه‌کداره‌کانى ئۆپۆزسیۆنى سوریا ناسراوەن ماده‌ى کیمیاویان به‌کارهێناوه.\nئێخوانە تێرۆریستەکان وەک چه‌کداره‌کانى ئۆپۆزسیۆنى سوریا ناسراوەن ماده‌ى کیمیاویان به‌کارهێناوه.\nئۆپۆزسۆنى سوریا له‌شه‌روپێدادنه‌کاندا ماده‌ى کیمیاوى و گازى سارینى به‌کارهێناوه .\n(جه‌رلاده‌ل پۆنته ) ئه‌ندامى کۆمیته‌ى لێکۆڵینه‌وه‌ى پێشێلکردنى مافه‌کانى مرۆڤ له‌سوریا و به‌رپرسیارى پێشوى دادگاى جینایه‌تى ناونه‌ته‌وه‌ى دوێنێ ئێوارێ بۆ رادیۆى ئیتاڵیا له‌سویسرا ده‌ستنیشانى کرد ئۆپۆزسیۆنى سوریا چه‌که کیمیاویه‌کانى له‌کاتى شه‌روپێکدادانه‌کان به‌کارهێناوه .\nپۆنته رایگه‌یاند که به‌گوێره‌ى شایه‌تحاڵه‌کان روونبۆته‌وه که چه‌کدارانى ئۆپۆزسۆنى سوریا چه‌که کیمیاویه‌کان و گازى سارین یان به‌کاهێناوه ،\nANF - جه‌نه‌وه‌را\nله لایه‌ن ئاژانسی ده نگو باسی کوردستان ajansknews kl. ۲/۱۶/۱۳۹۲ ۱۱:۳۵:۰۰ قبل‌ازظهر


ANF | لە کەرکوک سیمینارێک دەربارەی 'دیموکراتی و پێکەوەژیان' سازکرا\nلە شاری کەرکوکی باشوری کوردستان سیمینارێک دەربارەی (پرۆسه‌ی دیموكراتی و پێكه‌وه ژیان) لەلایەن محەمەد شوانی-یەوە پێشکەش کرا.\nشه‌ممه, 22 Jan 2022, 07:42\nلە کتێبخانەی کارێز لە گەڕەکی باردوخەی شاری کەرکوک، به‌ئاماده‌بوونی ژمارەیەک کەس لە نووسەران و کەسایەتی و رۆشنبیرانی شاری کەرکوک سیمینارێک لەلایەن محەمەد شوانی لە ژێرناونیشانی (پرۆسه‌ی دیموكراتی و پێكه‌وه ژیان و ڕاهێنانی كۆمه‌ڵگه له‌سه‌ر قبووڵ كردنی ڕای جیاواز) پێشکەش کرا.\nدوای پێشکەش کردنی سیمینارەکە ڕێگەی گفتوگۆ کرایەوە بۆ بەشداریکردنی ئامادەبووانی سیمینارەکە بۆ گەیاندنی هەر پرسیار و سەرنج و تێبینەیەک لەسەر بابەتی سیمینارەکە، لە دوای گفتوگۆیەکی ورد لە کاتژمیر ٥:٣٠ خولەک دا سیمینارەکە کۆتایی پێهات.\nسەبارەت بە ناوەرۆکی سیمینارەکە، محەمەد شوانی نووسەر و رۆژنامەنووس و کەسایەتیی رۆشنبیری شاری کەرکوک، بۆ ئاژانسی هەواڵی فورات (ANF) وتی: "لەشاری کەرکوک هەستاین بە پێشکەش کردنی سیمینارێک دەربارەی ( پێکەوەژیان و یەکترقەبووڵ کردن و دیموکراسی)، چونکە ئەم شارەی ئێمە شاری کەرکوک بە قۆناغێکی زۆر هەستیارەدا تێپەڕ دەبێت بەهۆی ئەوەی پرۆسەی دیموکراتی زۆر کۆن نییە لەم شارەدا، لەساڵی ٢٠٠٥ بۆیەکەم جار خەڵکی ئەم شارە بەشدارییان کرد لە پرۆسەیەکی دیموکراتی کرد، بەڵام هێشتا پێویستیمان بە دیموکراتی کردنی کۆمەڵگا هەیە."\nهەروەها سەبارەت بە پێویستی پەروەردەکردنی گەنجانی نەوەی تازە لەسەر پیکەوەژیان، محەمەد شوانی وتی: "نەوەی تازەی کۆمەڵگای کوردی پێویستی بە پەروەردە کردن هەیە، چونکە ئەم نەوە تازەیە نەوەیەکە خراوەتە دۆخی ڕوخانەوە و ئاستی نیشتمانیپەروەری نییە و هەوڵدەدات نیشتمانی خۆی بەجێبهێلێت، نەوەی تازەی کۆمەڵگای کوردی ئاستی یەکتر قەبووڵکردنیان لاوازە، پێویستە بزانین کە شەرو ململانێ و ئاژاوە بە زیانی هەردوو لا دەشکێتەوە، پێویستە تەواوی خاڵە ئەرێنییەکان پێکەوە گرێ بدەین تا بتوانین پەیوەندی لەگەڵ تەواوی پێکهاتەکاندا پتەو بکەین."


لایەنە چەپەکانی باشوری کوردستان ئیدانەی بۆردومانەکان دەکەن – کوردی – RojNews.News\nلایەنە چەپەکانی باشوری کوردستان ئیدانەی بۆردومانەکان دەکەن\n22/06/2020 - 2:04:42 pm\nدووشەممە, 15 يون 2020 – 15:25 ڕۆژنیوز – ناوەندی هەواڵەکان\nلیژنەی کاری هاوبەشی چەپی کوردستانی، کە پێکدێن لە هەریەک لە حزبی زەحمەتکێشانی کوردستان، حزبی شیوعی کوردستان و بزوتنەوەی دیموکراتی گەلی کوردستان، ئیدانەی بۆردومانەکانی شەوی ڕابردووی دەوڵەتی داگیرکەری تورک بۆسەر مەخمور، شەنگال و هەرێمەکانی پاراستنی مەدیا دەکەن و لەو بارەیەوە ڕاگەیەندراوێکیان بڵاوکردەوە.\nڕاگەیەندراوێک لە لیژنەی هاوبەشی چەپی کوردستانی..\nبۆردومانکردنی کوردستانی باشوور بەشێکە لە سیاسیەتی شەڕانخوازی ئەردۆغان لە ڕۆژهەڵاتی ناوەراست و باشووری ئەفریقیا، شەوی ١٤ لەسەر ١٥ی حوزیران دیسانەوە فڕۆکە جەنگیەکانی تورکیا شاڵاوێکی دڕندانەیان دژ بە کۆمەڵێک ناوچەی کوردستانی باشوور بەرپاکرد، لەوانە شنگال و چیای قەندیل و کەمپی مخمور وەک بەردەوامبونێکی سیاسەتی شەڕخوازیی کە نەک تەنها لە باشووردا بەرپای دەکات، بەڵکو لە ڕۆژئاوا و لە سوریادا بەدزێوترین شێواز ئەنجامی دەدات بە جۆرێک کار بۆ ئەنجامدانی گۆڕانکاری دیموگرافی دەکات وەک ئەوەی لەشاری (عەفرین)دا ڕوویداوە و جگە لە گۆڕینی دراوی سوری بەدراوی تورکی لەو ناوچانەی کە بە بەکرێگیراو تەنیویتی و ئێستاش بە لێشاو ئەو چەکدارانەی ئێرە و داعش بۆ لیبیا دەگوێزێتەوە کە ئەمەش هەڕەشەیەکی مەترسیدارە لە ئاشتی و ئاسایشی دەریای ناوەڕاست و ئاسایشی فەرنسا و ئیتاڵیا و یۆنان و قوبرس جگە لەوەی ئاسایشی میسروتونس دەخاتە بەر مەترسییەوە .\nبۆردومان کردنی بەردەوامی کوردستانی باشور جگە لەوەی بە پێشێلکردنی یاسای نێودەوڵەتی دادەنرێت بەشێکە لەو نەخشەیەی کە ئەردۆغان و حزبەکەی دەیانەوێ وەک پۆلیسی ناوچەکە بیبینن و وەک کارتێکی کاریگەری هەرێمایەتی لەناوچەی ڕۆژهەڵاتی ناوەڕاست بۆ کۆمەڵگای نێودەوڵەتی خۆیان نمایش دەکەن .\nجگە لەوەی کە بە پێویستی دەزانین هێزە سیاسیەکانی کوردستانی باشوور هەڵویستێکی یەکگرتووی نیشتمانی کوردستانیان سەبارەت بە دەستدرێژیە یەک لەدوای یەکەکانی تورکیا دەربڕن، پێمانوایە یەکێتی ئەوروپا و نەتەوەیەکگرتوەکان دەبێ هەڵوێستی ئاشکرا سەبارەت بە جموجۆڵەکانی تورکیا لەتەواوی ناوچەکەدا بەتایبەتی باشوور و ڕۆژئاوا و سوریا و لیبیا، وەرگرن و ڕەفتارەکانی تورکیا کە بووەتە هۆی بارگرژی و مەترسی بەردەوام لەسەر ئاشتی و ئاسایش، مەحکوم کەن .\nلیژنەی کاری هاوبەشی چەپی کوردستانی دووپاتی ئەوە دەکاتەوە کە چارەسەری مەسەلەی ڕەوای گەلی کوردستان لە باکوور بە بۆردومانکردنی شنگال و قەندیل و مەخمور ناکرێت و، ئەم بابەتە بە دانوستان و هەڵبژاردنی ڕێگای گفتوگۆی شارستانییانە دەبێت کە چارەسەری ئاشتی عادیلانە بۆ مەسەلەی ڕەوای گەلەکەمان لە باکوور دابین بکات .\nلیژنەی کاری هاوبەشی چەپی کوردستانی\nحزبی شیوعی عێراق لەگەڵ پادێ لەسەر هێرشەکانی دەوڵەتی تورک کۆبوونەوە\nبوڵدان: بەبێ هەدەپە هیچ کەسێک لە هەڵبژارنەکاندا سەرکەوتوو نابێت


راکردنێکی منداڵانی کوردستان بۆ هاوسۆزی لەگەڵ منداڵانی سووریا - Kurdistanigawre\nراکردنێکی منداڵانی کوردستان بۆ هاوسۆزی لەگەڵ منداڵانی سووریا\nلە روانگەى چالاکییەکانى وەرزش لە پێناوی ئاشتی و ناتوندوتیژییدا، کە لەسەر ئاستی جیهان بایەخێکی زۆری پێدەدرێت، ئەنجومەنی رێکخراوە ناحکومییەکانی کوردستان "IKNN" بەهەماهەنگی ژمارەیەک لە رێکخراوەکانی کۆمەڵگەی مەدەنی و یانەى هەولێر بۆ راکردن و گرووپی دۆق شارتەر بۆ هونەری منداڵان و ناوەندی نێرگز، راکردنێک بۆ منداڵان لە پێناوی ئاشتیدا لە پارکی سامی عەبدولڕەحمان لە هەولێرى پایتەخت بەڕێوەدەبات.\nماوەى ڕاکردنەکە 4 کیلۆمەترە وەکو هاوسۆزییەک بۆ منداڵانی سووریا ئەنجام دەدرێت، بەتایبەتی ئەوانەى لە ئاوارەیی و دوور لە وڵاتی خۆیان ژیان بەسەردەبەن، یان لەژێر جەورو ستەمی رژێمی سووریا دەناڵێنن، هەندێکیان ئێستا لە هەرێمی کوردستان دەژین و پێویستیان بە هاوسۆزی و ئاوڕلێدانەوەى زیاتر هەیە.\nهەموو منداڵێک " تا تەمەنی 15ساڵی" دەتوانێ بەشداری لەم ڕاکردنە بکات و خەڵاتی ڕاکردنە بەدەست بێنێت.. لە پەراوێزی ڕاکردنەکەش ئاهەنگێکی خنجیلانە بۆ منداڵان بەڕێوەدەچێت و ئامادەبووان پەیامی هاوسۆزی بۆ منداڵانی سووریا، بۆ نەتەوە یەکگرتووەکان و ڕای گشتی جیهانی بەرزدەکەنەوە، بۆ ئەوەی بایەخێکی زیاتر بە منداڵانی ئاوارەبووی سووری لە کەمپەکانیان لە هەرێمی کوردستان بدرێت.\nڕاکردنەکە کاتژمێر 6.00 ى ئێوارەى چوارشەممە 18/7/2012 لە پارکی سامی عەبدوڵڕەحمان بەڕێوەدەچێت..\nبۆ ناونووسینی منداڵان بۆ ئەم ڕاکردنە، دەتوانن پەیوندی بەم ژمارە تەلەفۆنانە بکەن:\nیان لە رێگەى ئیمێلی: erbilmarathon@yahoo.com


عەلی عوسمان- پارێزگاری هەڵەبجە\nله ده‌مێکدا وا 30 ساڵ به‌سه‌ر کیمیابارانی هه‌ڵه‌بجەدا تێدەپەڕێت بەڵام هێشتا وەک زۆرێک لە ڕزگاربووانی ئەو هێرشە دەڵێن کارێکی وه‌ها نەکراوە هه‌ڵه‌بجه و کاره‌ساته‌کانی تریش له هزری مرۆڤی کورددا بمێنێته‌وه به شێوه‌یه‌ک که مێژویه‌ک بێت بۆی وەک بەرەنگاربوونەوەی کۆمەڵکوژی کورد.\nهەموو ساڵێک یادی ئەو هێرشە کیمیاییە دەکرێتەوە و زۆربەی خەڵک دەڵێن ئەو ساڵیادانە هەر تەنها لە پێناو یادکردنەوەدایە و هیچی تر نییە، وە دەشڵێن زۆربەی ئەو پەیمانانەی کاربەدەستان داویانە جێبەجێنەکراون.\nپارێزگاری هەڵەبجە دەڵێت جیاوازی یادکردنەوەی ئەمساڵی سیهەمین ساڵیادی هەڵەبجە لەگەڵ ساڵانی تردا ئەوەیە کە شاندێکی باڵای حکومەتی عێراق بەشداری لە ساڵیادەکەدا دەکات، ئەمە بێ لەوەی لەگەڵ زانکۆی هەڵەبجەدا پانێڵێکی ئاوەدانی دەکرێت بە ئامادەبوونی خەڵکانی پسپۆڕ لە عێراق و جیهان و هەرێمەکەشەوە، تا بتوانین هەڵەبجە بکەینە پارێزگایەکی نمونەیی.\nعەلی عوسمان پارێزگاری هەڵەبجە ئاماژەش بەوە دەکات لە ساڵانی ڕابردوودا کۆمەڵێک پڕۆژەی گەورە کراون کە ئێستا وەهایان کردووە هەڵەبجە بێتە بەرچاو لەوانە زانکۆی هەڵەبجە.\nسەبارەت بە بەشدارنەبوونی ڕزگاربووان و کەسوکاری قوربانیانی هەڵەبجە لە ساڵیادی ئەمساڵی نوێنەرایەتییەکانی حکومەتی هەرێم بەڕێوەی دەبەن لە پایتەختەکانی جیهاندا، پارێزگاری هەڵەبجە دەڵێت پێویستە ئۆفیسی پەیوەندییە دەرەوەییەکانی حکومەتی هەرێم، هەماهەنگی هەبێت لەگەڵ نوێنەرایەتییەکانی دەرەوەدا کە یادی شازدەی سێ بەرز ڕابگیرێت و دەشڵێت سەبارەت بە بانگهێشتکردنی هەڵەبجەییەکان ئەوە کەوتۆتە سەر هەوڵی کەسێتی لە نوێنەرایەتییەکاندا.\nزۆرێک لە چاودێر لەوبڕوایەدان ئه‌گه‌ر دۆسێی کاره‌ساته‌کان تا ئێستا ته‌نها وه‌ک ڕووکار و وه‌ک شتێکی لاوه‌کی لێی ڕوانراوه، با بۆ له‌مه‌ودوا بتوانرێت به‌رنامه‌ڕێژیه‌کی بابه‌تیانه بکرێت بۆ کارکردنه سه‌ر گوتاره‌کان له‌سه‌ر ئاستی نێونه‌ته‌وه‌یی و ناردنی که‌سانی پسپۆڕ و شاره‌زا بۆ قسه‌کردن له نێوه‌نده هزریه‌کانی جیهاندا و به تایبه‌تیش جیهانی ئیسلامی و جیهانی عه‌ره‌بی، بۆ ناساندنی ئه‌و تاوانانه‌ی به ناوی عروبه و به ناوی ئیسلامه‌وه به‌رامبه‌ر گه‌لی کورد کراون، وەک دەڵێن مه‌خابن له‌م ڕووه‌یانه‌وه که‌مته‌رخه‌می هه‌یه، هێنده‌ی ئه‌و که‌مته‌رخه‌میه‌ی که تا ئێستا نه‌توانراوه نێوه‌ندێکی متمانه پێکراوی زانستی و تایبه‌تمه‌ند به پرسی هه‌ڵه‌بجه و ئه‌نفال و کاره‌ساته‌کان پێکبهێنرێت، تا بتوانرێت پشت به زانیاریه‌کانی و لێکۆڵینه‌وه‌کانی ببه‌سترێت بۆ لێکدانه‌وه و ڕاڤه‌کردن و تێگه‌یشتن له کاره‌ساته‌کان.\nوتووێژ لەگەڵ عەلی عوسمان پارێزگاری هەڵەبجە


گه‌ڕانه‌وه‌ی ئارایشتگاكان بۆ پارێزگای ئه‌نبار | نیقاش\nگه‌ڕانه‌وه‌ی ئارایشتگاكان بۆ پارێزگای ئه‌نبار\nبه‌وه‌ده‌چێت ژیانی "سه‌رده‌مانه" جارێكی تر روی له‌پارێزگای ئه‌نبار كردبێته‌وه، به‌وه‌ی چه‌ندین ئارایشتگای ژنان به‌كراوه‌یی له‌شه‌قامه‌كانی شاری رومادیدا ده‌بیندرێت كه پێشتر بنكه‌ی سه‌ره‌كی "ده‌وڵه‌تی…\n17.09.2009 | ئه‌نبار\nدایكی هه‌یسه‌می خاوه‌ن ئارایشتگای فه‌ره‌ح بۆ جوانكردنی خانمان، ماوه‌ی 10 ساڵه ئه‌م پیشه‌یه‌ی هه‌یه. ئه‌م ئافره‌ت ته‌مه‌ت 40 ساڵه باشی بیر ماوه كاتێك رۆژی 5ی ئازاری 2005 ئارایشتگاكه‌ی كرده‌وه، نامه‌یه‌كی هه‌ڕه‌شه‌ئامێزی له‌ژێر پێیدا بینی‌و چیدی نه‌یتوانی له‌كاره‌كه‌ی به‌رده‌وام بێت.\n"زه‌رفه‌كه جگه له سێ فیشه‌ك، نامه‌یه‌كی به‌مۆری ده‌وڵه‌تی عێراقی ئیسلامی تێدا بوو كه تێیدا هاتبوو: گه‌ر دوكانه‌كه‌ت بكه‌یته‌وه، خۆت‌و خێزانه‌كه‌ت ده‌كوژرێن، دواتریش زانیم كه سه‌رجه‌م ئارایشتگاكانی تر هه‌مان نامه‌یان بۆ رۆیشتبوو".\nله‌و رۆژه‌وه، دایكی هه‌یسه‌م پیشه‌كه‌ی جێهێشت‌و له‌ماڵه‌وه سه‌رقاڵی خزمه‌تكردنی مێرده كه‌مئه‌ندامه‌كه‌ی بوو، به‌و هیوایه‌ش بوو كه رۆژێك بارودۆخی شاره‌كه‌یان باشبێت‌و بتوانێت بگه‌ڕێته‌وه سه‌ر كار.\nجێی ئاماژه‌پێدانه ساڵانی 2005و 2006 به‌تایبه‌تی، پارێزگای ئه‌نبار به‌مه‌ترسیدارترین ناوچه‌ی عێراق ده‌ناسرا به‌وه‌ی له‌لایه‌ن "گروپه تیرۆریسته‌كان‌و رێكخراوی قاعیده‌و رێكخستنه توندڕه‌وه‌كانه‌وه" كۆنترۆڵ كرابو كه سه‌رجه‌م دیمه‌نه‌كان ژیانی مه‌ده‌نیان له‌و پارێزگایه‌دا له‌ناوبردبوو، چه‌ندین پیشه‌یان به‌ناوی یه‌كنه‌گرتنه‌وه له‌گه‌ڵ شه‌ریعه‌تی ئیسلامدا قه‌ده‌غه‌كردبوو.هه‌ر له‌و كاتانه‌شدا چه‌ندین روداوی ته‌قینه‌وه ئه‌نجامدران كه ئامانجیان ئارایشتگاكانی جوانكاری بون‌و چه‌ندین هاوڵاتی تێدا بونه قوربانی، ئه‌مه جگه له‌ته‌قاندنه‌وه‌ی دوكانه‌كانی سه‌ته‌لایت‌و ئاهه‌نگه‌كان‌و پزیشكه پسپۆڕه‌كان بواری ژنان‌و دوكانه‌كانی فڕۆشتنی جل‌و به‌رگ‌و فیلم‌و مۆسیقا‌و سیدی‌و چه‌ند پیشه‌یه‌كی تر.\nله‌ناوه‌ڕاستی ساڵی 2007وه، بارودۆخی ناوچه‌كه به‌ره‌و ئارامبونه‌وه رۆیشت، پاش ئه‌وه‌ی هێزه‌كانی رابون (سه‌حوه)ی عه‌شایه‌ری رێكخراوی قاعیده‌یان له‌پارێزگاكه‌دا تێكشكاند‌و له‌سه‌رانسه‌ری ئه‌نباردا وه‌ده‌ریاننان، به‌مه‌ش دایكی هه‌یسه‌م‌و هاوپیشه‌كانی تری گه‌ڕانه‌وه سه‌ر كاره‌كانیان. له‌باره‌ی ئه‌م قۆناغه‌شه‌وه، ئه‌م ئافره‌ته ده‌ڵێت "له‌سه‌ره‌تای گه‌ڕانه‌وه‌م بۆ كاره‌كه‌م، ده‌ترسام‌و ته‌نها جوانكاریم بۆ خزم‌و كه‌س‌و براده‌ر‌و كه‌سانی نزیك ده‌كرد، به‌ڵام دوای ئه‌وه‌ی دڵنیابوم ئاسایش به‌ته‌واوه‌تی به‌رقه‌راربوه، له‌سه‌ره‌تای ئه‌مساڵه‌وه ئارایشتگاكه‌م بۆ هه‌موان كرده‌وه".\nله‌ماوه‌ی نزیكی رابردوشدا، دیارده‌ی كردنه‌وه‌ی ئارایشتگای ژنان به‌رونی به‌رچاوده‌كه‌وێت‌و چه‌ندین خانمی ئه‌نباریی ده‌ستیانداوه‌ته ئه‌م پیشه‌یه. به‌پێی زانیاری به‌رده‌ست، ژماره‌ی ئارایشتگاكانی ژنان له‌ئێستادا زیاتره به‌به‌راورد له‌گه‌ڵ ساڵی 2003.\nكه‌سانی ئاگادار ئاماژه به‌وه‌ده‌ده‌ن كه سه‌رجه‌م ئارایشتگاكان له‌ساڵانی به‌ر له‌روخانی رژێمی پێشو له‌لایه‌ن خانمانی مه‌سیحییه‌وه به‌ڕێوه‌ده‌بران، به‌ڵام ئێستا به‌تایبه‌ت له‌گه‌ڵ زیاد بونی ژماره‌ی بێوه‌ژن‌و ئاواره‌كان، ژنانی تریش ده‌ستیانداوه‌ته ئه‌م كاره‌و ئێستا كێبڕكێیه‌كی توند له‌نێوانیاندا هه‌یه كه كێ ده‌توانێت باشترین ناوبانگ بۆ خۆی په‌یدا بكات.\nله‌مباره‌یه‌وه ماهیره عه‌بدولجه‌لیلی سه‌رۆكی رێكخراوی به‌شائیری تایبه‌ت به‌كاروباری ژنان به‌نیقاشی راگه‌یاند "قورسه بتواندرێت ئامارێكی وردی ژماره‌ی ئارایشتگاكان له‌رابردو‌و ئێستادا بزاندرێت، به‌ڵام به‌گشتی له‌ساڵی 2003دا له‌گه‌ڕه‌كی ته‌ئمیم ته‌نها دوو بۆ سێ ئارایشتگا هه‌بوون، ئێستا له‌هه‌موو كۆڵانێك دوو بۆ سێ ئارایشتگا هه‌ن".\nله‌باره‌ی زۆربونی ژماره‌ی ئارایشتگاكانه‌وه، ناوبراو ده‌ڵێت "ئاواره‌بونی ژماره‌یه‌كی زۆری خێزانه سونیه‌كان بۆ ئارێزگای ئه‌نبار‌و نیشته‌جێبونیان له‌شاری رومادی، بوه هۆی زیاد بونی ژماره‌ی ئارایشتگاكان".\nماهیره ئاشكرایده‌كات كه "سه‌رجه‌م ئارایشتگا نوێكان له‌لایه‌ن ئه‌و خانمانه‌وه كراونه‌ته‌وه كه له‌شاری به‌غداوه ئاواره‌ی رومادی بون كه له‌ناو ئه‌و خانوه‌ی به‌كرێ گرتویانه، ژورێكیان بۆ ئه‌و كاره ته‌رخانكردوه تاكو بژێوی ژیانیانی پێده‌ركه‌ن"، بۆ هه‌مان هۆكاریش، ژماره‌یه‌ك له‌بێوه‌ژنان فێری ئه‌م پیشه‌یه بون كه له‌كاره توندوتیژیه‌كاندا مێرده‌كانیان له‌ده‌ستدا، ئه‌مه جگه له‌و خانمه ئه‌نباریانه‌ی پێشر ئه‌م پیشه‌یه‌یان ده‌كرد‌و ئێستا ئارایشتگاكانیان سه‌ر له‌نوێ كرده‌وه.دایكی عومه‌ر كه له‌شاری به‌غداوه ئاواره‌ی رومادی بوه، پاش ئه‌وه‌ی به‌ر له‌سێ ساڵ مێرده‌كه‌ی كوژرا، ئێستا ده‌ڵێت پیشه‌ی ئارایشتگایی "پیشه‌ی بێوه‌ژنانه".\nئوم عومه‌ر له‌ماوه‌ی رابردودا روی كرده یه‌كێ له‌رێكخراوه‌كانی كۆمه‌ڵگه‌ی مه‌ده‌نی پارێزگای ئه‌نباری تایبه‌تمه‌ند به‌یارمه‌تیدانی بێوه‌ژنان تاكو ئه‌و پیشه‌یه‌ی فێربكه‌ن، ئه‌و ده‌ڵێت "ساڵی رابردوو بۆ ماوه‌ی سێ مانگ خولی تایبه‌تم له‌لای ئه‌و رێكخراوه بینی‌و دواتر له‌یه‌كی له‌ئارایشتگاكان كارم كرد"، ئه‌م ژنه پاش ئه‌وه‌ی پسپۆڕی زیاتر له‌و بواره له‌ڕێگه‌ی كه‌ناڵه‌كانی سه‌ته‌لایته‌وه به‌ده‌ستهێنا، "ئێستا له‌ماڵه‌كه‌ی خۆمدا ئارایشتگایه‌كم كردوه‌ته‌وه‌و كه‌سانی تایبه‌تی خۆم هه‌یه كه به‌به‌رده‌وامی سه‌ردانم ده‌كه‌ن".\nهه‌ر له‌مباره‌یه‌وه ئیبتیسام عه‌بدوڵڵای سه‌رۆكی كۆمه‌ڵه‌ی حه‌یات بۆ بێوه‌ژن‌و بێسه‌رپه‌رشتیاران له‌رومادی ئاماژه به‌كاری رێكخراوه‌كه‌ی ده‌دات كه چۆن ده‌ستی یارمه‌تی بۆ ئه‌و ئافره‌تان درێژكردوه كه مێرده‌كانیان له "كاره تیرۆریستیه‌كان" له‌ده‌ستداوه. ئیپتیسام ده‌ڵێت "ئێستا بێوه‌ژنان به‌زۆری رو ده‌كه‌نه فێربونی پیشه‌ی جوانكاری ژنان‌و له‌ڕێی خولی تایبه‌ته‌وه فێری چۆنێتی بڕینی قژ‌و ماكیاژ ده‌بن"، ئاشكراشیده‌كات كه له‌هه‌موو خولێكدا "زیاتر له 20 فێرخواز به‌شدار ده‌بن‌و ساڵانه نزیكه‌ی 60 ئافره‌ت له‌م خولانه ده‌رده‌چن‌و زۆربه‌یان به‌فعلی ده‌ست به‌و پیشه‌یه ده‌كه‌ن".\nدایكی هه‌یسه‌م، سه‌ره‌ڕای زانایی پێشوه‌ختی له‌م پیشه‌یه‌دا، به‌شداری خولی رێكخراوێكشی كردوه، چونكه "جیاوازی هه‌یه له‌نێوان كاری ئه‌مڕۆ وكاری به‌ر له‌پێنج ساڵ". ناوبراو رونیده‌كاته‌وه "ئێستا هه‌ندێ ئامێری جوانكاری هاتون له‌پێشتردا نه‌بون، وه‌ك ئامێری پێشكه‌وتوی لێزه‌ر بۆ چاره‌سه‌ركردنی كێشه‌كانی پێست‌و ئامێره‌كانی تاتوو كردن كه قازانجێكی زۆریان هه‌یه".\nئه‌م ژنه ئه‌وه‌ش ناشارێته‌وه كه بونی كه‌ناڵه‌كانی سه‌ته‌لایت، به‌تایبه‌ت پاش باشبونی بارودۆخی ئه‌منی، خه‌ڵكێكی زۆر روو له‌ئارایشتگاكان ده‌كه‌ن "زۆرێك له‌كچه گه‌نجه‌كان داوای جۆرێكی تایبه‌ت له‌مۆدێلی قژبڕین ده‌كه‌ن كه له‌ئه‌كته‌رێك یاخود گۆرانیبێژك ده‌یبینن".\nله‌هه‌مانكاتیشدا ئوم هه‌یسه‌م ئاشكرایده‌كات كه له‌ئێستادا جیاوازیه‌كی گه‌وره له‌نرخه‌كاندا هه‌یه به‌به‌راورد له‌گه‌ڵ رابردوودا، "به‌ر له‌ساڵی 2003، زیاترین نرخ كه بۆ جوانكردنی بوك وه‌رمگرتبێت، 35 هه‌زار دینار بوه (30 دۆلار)، به‌ڵام ئێستا له‌گه‌ڵ بونی ئه‌م هه‌موو ئامێره‌و زۆری مه‌سره‌فی دوكانه‌كه‌م، بۆ هه‌مان كار له100 دۆلار كه‌متر قبوڵناكه‌م".


پەرلەمانی كوردستان 10 رۆژی لەبەردەمدایە بۆ گرێدانی خوولی پێنجەم\nئەنجومەنی دادوەریی هەرێم ئەنجامەكانی هەڵبژاردنی پەرلەمانی كوردستانی پەسەند كرد\nئەنجومەنی دادوەریی تانە‌و سكاڵای لایەنە ناڕازییەكانی لەسەر پێشێلكارییەكان ڕەتكردەوە\nئەنجومەنی دادوەری هەرێم ئەنجامەكانی هەڵبژاردنی پەرلەمانی كوردستانی پەسەند كرد‌و تانە‌و سكاڵای لایەنەكانی لەسەر پێشێلكارییەكانی هەڵبژاردنەكە ڕەتكردەوە، لە ئێستاشدا پەرلەمانی كوردستان 10 ڕۆژی لەبەردەمە بۆ گرێدانی خولی پێنجەم.\nدوای 45 ڕۆژ لە ئەنجامدانی هەڵبژاردنی پەرلەمانی كوردستان، دواجار لە 30 تشرینی یەكەمی 2018، ئەنجوومەنی دادوەری هەرێم، ئەنجامەكانی هەڵبژاردنەكەی وەك ئەوەی كۆمسیۆنی باڵای سەربەخۆی هەڵبژاردن و ڕاپرسی هەرێم لە درەنگانێكی شەوی 20ی ئەم مانگەدا بڕیاری لێدابوو، پەسەند كرد.\nلەگەڵ بڕیارەكەی ئەنجوومەنی دادوەری هەرێمدا، تانەی سەرجەم ئەو لایەنانەش ڕەتكرایەوە كە لەسەر پێشێلكارییەكانی هەڵبژاردنەكە تۆماریان كردبوو، بەوەش كۆتایی بەو گلەیی گازندانە هات كە لایەنە ناڕازییەكان لەسەر كۆی پرۆسەكە خستبوویانەڕوو.\nبەپێی پەیڕەوی ناوخۆی پەرلەمانی كوردستان، لەدوای پەسەندكردنی ئەنجامەكان لەلایەن ئەنجومەنی دادوەرییەوە، خولی نوێی پەرلەمان ڕادەسپێردرێت تا لەماوەی 10 ڕۆژدا یەكەم كۆبونەوەی خۆی ساز بكات و دەستەی سەرۆكایەتی خوولە نوێیەكەی هەڵبژێرێت.\nڕۆژی چوارشەممە یەكی تشرینی دووەمیش، خوولی چوارەمی پەرلەمانی كوردستان كۆتایی دێت و كۆبوونەوەی ماڵئاوایی ساز دەكات.\nبەپێی ئەنجامەكە (پارتی 45 كورسی، یەكێتی 21 كورسی، بزووتنەوەی گۆڕان 12 كورسی، هاوپەیمانی بەرەو ئیسڵاح 5 كورسی، نەوەی نوێ 8 كورسی، كۆمەڵ 7 كورسی و حیزبەكانی دیكەش دوو كورسی).\nلەئێستاشدا دیار نییە لایەنەكان لەسەر دابەشكردن و پێكهێنانی پۆستەكانی كابینەی نۆی حكومەتی هەرێم چۆن ڕێكدەكەون، بەڵام پێدەچێت بەم زووانە ئەو كابینە نوێیە نەكەوێتەسەر پێ و هەرێمی كوردستانیش هاوشێوەی خوولی چوارەم بەبۆشایی یاساییدا تێپەڕێت.


نوێنەری حیزبی دێموکرات لە کانادا لەگەڵ جێگری وەزیری دەرەوە کۆ بووەوە\n15:01 - 5 سەرماوەز 2717\nکوردستان میدیا: نوێنەری حیزبی دێموکراتی کوردستانی ئێران له سه‌ردانێکدا بۆ پارلەمانی کانادا چه‌ند پرسێكی گرینگی لە بارەی ئاڵۆگۆڕەکانی ئه‌م دوایانه‌ی ناوچه‌كه، كوردستان، ڕۆژهه‌ڵات، حیزبی دێموکرات، ڕاسان و بوومه‌له‌رزه‌كه‌ی كرماشان خستە بەر باس.\nڕۆژی پێنجشه‌ممه ڕێکەوتی ٢ی سەرماوەزی ١٣٩٦ی هەتاوی، که‌ژاڵ محەممه‌دی نوێنه‌ری حیزبی دێموکرات له کانادا له‌گه‌ڵ پا‌رلەمانتار گارنه‌ت جه‌نه‌س سه‌ر به حیزبی كۆ‌نسێرڤا‌تیڤ و جێگری وه‌زیری ده‌ره‌وه له حیزبی ئاپزشن له ده‌فته‌ری جه‌نه‌س له پارلەمانی ئه‌و وڵاته کۆ بووەوە.\nنوێنه‌ری حیزب له ده‌ستپێكی چاوپێكه‌وتنه‌كەدا، باسێكی كورتی له‌سه‌ر دابه‌شبوونی كوردستان به‌سه‌ر چوار وڵاتی ئێران، ئێراق، توركیە و سووریە و سیاسه‌تی هه‌ڵاواردن، ژینۆسایدی كه‌لتووری، زمان و ناسنامه؛ له‌گه‌ڵ كۆمه‌ڵكوژی و ژینۆسایدی فیزیكی، فه‌توای جیهاد له هه‌موو به‌شه‌كانی كوردستان له لایه‌ن حكوومه‌ته فاشیسته دیكتاتۆره‌كانی ئه‌و وڵاتانه كه ئێسته‌ش به‌رده‌وامن خستە ڕوو.\nله به‌شێكی دیكه‌ی ئه‌و دیدارەدا، نوێنه‌ری حیزب هه‌روه‌ها باسی له سه‌ر سیاسه‌تی هه‌ڵاواردن، ڕەگەزپه‌ره‌ستی و حكوومه‌تی ناوه‌ندیی ئێران كرد و به جه‌نه‌سی ڕاگه‌یاند كه تا ئێستاش منداڵانی كورد وه‌ک منداڵانی باقی نه‌ته‌وه‌كانی بنده‌ستی ئێران له خوێندن به زمانی دایكی خۆیان بێبه‌شن؛ ئه‌وه له كاتێك دایه كه یاسای ئه‌ساسی ئه‌و وڵاته باس له مافی خوێندن به زمانی دایكی له پاڵ زمانی فارسی ده‌كا.\nنوێنه‌ری حیزب هه‌روه‌ها باسی له‌وه كرد كه نه‌ته‌وه‌ی كورد له‌ژێر ده‌سه‌ڵاتی ئێرانی ئیسلامی به شێوازی جۆراوجۆر ده‌چه‌وسێنه‌وه كه بریتین له: چه‌وسانه‌وه و هه‌ڵاواردن له‌به‌ر كوردبوونیان، چه‌وسانه‌وه و په‌ڕاوێز خستن له‌به‌ر بیر و بڕوای دینینان و چه‌وسانه‌وه و سه‌ركوت له‌به‌ر داواكردنی دێموكراسی و ئازادییە كه بە پێچه‌وانه‌ی بیر و بڕواكانی ڕێژیمن.\nکەژاڵ محەممەدی باسی له‌وه كرد، كه كوردستان به گشتی میلیتاریزه كراوه و به‌پێی ڕاپۆرته‌كان زیاتر لە نیو میلیۆن سپایی و به‌سیجی له كوردستان جێگیر كراون کە كاری ئه‌و هێزانه سه‌ركوت كردنی نه‌ته‌وه‌ی كوردە. له ڕۆژهەڵات چالاكوانانی سیاسی، كۆمه‌ڵایه‌تی، كرێکاری و دینی و هه‌ر كه‌سێک كه بچووكترین ڕەخنه له سیاسه‌تی ڕێژیم بگرێ به توندترین شێوه به‌رخوردی له‌گه‌ڵ ده‌كرێت و به‌بێ هیچ هۆیه‌ک زیندان دەکرێت و حوكمی به سه‌ردا دەسەپێت.\nله به‌شی دیكه‌ی ئه‌و دیداره، نوێنه‌ری حیزب هه‌روه‌ها باسێكی تێر و ته‌سه‌لی له سه‌ر خه‌بات و تێكۆشانی حیزب له ٧٢ ساڵی ڕابردوو بۆ دابین كردنی دێموكراسی، دادپه‌روه‌ری كۆمه‌ڵایه‌تی، یه‌كسانی و سێكۆلاریزم له ڕۆژهه‌ڵات و ئێران كرد و باسی له‌وه كرد كه ده‌بێ ده‌وڵه‌تانی دێموكرات پاڵپشتی دۆزی ڕه‌وای نه‌ته‌وه‌ی كورد و نه‌ته‌وه‌كانی دیكه‌ی ئه‌و وڵاته بكه‌ن بۆ دروست كردنی ده‌وڵه‌تێكی دێموكرات و سێكۆلار.\nنوێنه‌ری حیزب هه‌روه‌ها باسی له‌وه كرد، كه حیزبی ئێمه نزیک به ٢٠ كاتی به کۆماری ئیسلامی دا تا گۆڕانكاریه‌كی جیددی و بنه‌ڕه‌تی له سیاسه‌تی هه‌ڵاواردن و تۆقین له ڕۆژهه‌ڵات دروست بكا، ڕێژیم نه‌ك هه‌ر ئه‌و كاره‌ی نه‌كرد به‌ڵكوو كوردستانی زیاتر میڵیتاریزه كرد و كوردی به شێوازیەکی بێوێنه چه‌وساندووته‌وه. هه‌ر بۆیه له‌سه‌ر خواستی كۆمه‌ڵانی خه‌ڵكی كوردستان پێشمه‌رگه‌كانی ئێمه له ساڵانی ڕابردوودا چوونه‌ته‌وە ناو ڕۆژهه‌ڵات و ئێستاش پێشمه‌رگه بوونیان له ناو ڕۆژهه‌ڵات هه‌یه. بوونی ئه‌وان ته‌نیا بۆ پاڵپشتی و پاراستنی خه‌ڵكی ڕۆژهه‌ڵاته نه‌ک شه‌ڕ.\nله به‌شێكی دیكه‌ی ئه‌و چاوپێكه‌وتنه كه نزیك به یەک كاتژمێری خایاند، نوێنه‌ری حیزب باسی له‌وه كرد كه ده‌بێ نه‌ته‌وه دێموكراته‌كان و وڵاته زلهێزه‌كان پاڵپشتی دۆزی ڕه‌وای نه‌ته‌وه‌ی كورد و باقی نه‌ته‌وه‌كانی ئێران بۆ دێموكراتیزا‌سیۆن کردنی ئێران بكه‌ن و ده‌ستی ئه‌و ڕێژیمه سه‌ره‌ڕۆیە له ناوچه‌كه و وڵات كورت بكه‌نه‌وه.\nله ئاخرین باسی ئه‌و چاوپێكه‌وتنه، نوێنه‌ری حیزب باسی له بوومه‌له‌رزه‌ی كرماشان و ده‌ورووبه‌ری كرد و باسی له‌وه كرد كه به‌پێی ڕاپۆرتی ڕێژیم خۆی، كه جێگه‌ی پرسیاره زیاتر له ٥٠٠ كوژراو و ١٠٠٠٠ كه‌س بریندار هه‌یه و ١٩٠٠ گوند و ٧ شار كه‌وتوونه‌تە به‌ر ئه‌و بوومه‌له‌رزه و نزیک به ١٢٠٠٠ ماڵ و خانوو له‌ناو چوونه. لێره نوێنه‌ری حیزب باسی له‌وه كرد كه ڕێژیمی ئێران به دنیا ده‌ره‌وه‌ی ڕاگه‌یاندووه كه ئه‌وان پێویستیان به هاوكاری ده‌ره‌كی نییه و ئه‌و حكوومه‌ته تا ئێستاش به گوێره‌ی ڕاپۆرته ڤیدیۆیه‌كان له‌و شارانه كه بوومه‌له‌رزه لێی داوه هیچ جۆره یارمه‌تیه‌كیان بۆ لێقه‌وماوان دابین نه‌كردووه. ئه‌وه له كاتێك دایه كه كورده‌كانی شاره‌كانی دیكه‌ی ڕۆژهه‌ڵات و ئێران به تاكه كه‌سی و به كۆمه‌ڵ هاوكاریان بۆ لێقه‌وماوان كۆ كردووته‌وه به‌سیج و سپا ده‌ستی به‌سه‌ر ئه‌و كه‌لوپه‌لانەشدا گرتووه.\nله کۆتاییدا گارنه‌ت جه‌نه‌س سپاسی نوێنه‌ری حیزبی كرد بۆ زانیارییه‌كانی و چه‌ند پرسیار و بیر و ڕای گۆڕییه‌وه و داوای كرد كه له داهاتوودا زیاتر له پێوه‌ندی دابن.


NNSROJ- بەڕێوەبەرایەتیی هەرێمی جزیرەی رۆژئاوای کوردستان، یاسایەکی تایبەت بە "سەربازیی زۆرەملێی" هەموار کردەوە.\nبەپێی هەواڵێکی ماڵپەڕی وەڵات نیوز، ئەنجومەنی بەڕێوەبەرایەتیی هەرێمی جزیرەی رۆژئاوای کوردستان، دانی بە "مافی رەتکردنەوەی ویژانی"دا ناوە و یاسای سەربازیی لە هەرێمەکەدا بە گوێرەی ئەو مافە هەموار کردوەتەوە.\nساڵی پار هەر سێ کانتۆنەکەی رۆژئاوای کوردستان لە چوارچێوەی "یاسای هێزەکانی پاراستنی رۆژئاوا"دا بڕیاریان دابوو، ئەو کەسانەی لە نێوان ٢١-٣٠ ساڵ تەمەنیان هەیە، دەبێ وەک ئەرکێک بۆ ماوەی ٦ مانگ لە یەکەیەکی چەکداریی کانتۆنەکەیاندا سەربازی بکەن.\nئەم بڕیارەی بەڕێوەبەرایەتیی کانتۆنەکانی رۆژئاوای کوردستان ئەگەرچی پشتیوانیی لێ کرابوو و جێبەجێش ببوو، بەڵام رووبەڕووی رەخنەی هەندێک کەس و لایەنیش ببووەوە.\nبەپێی ئەم مافە کە وەک بڕگەیەکی یاسایی پەسەند کراوە، لەمەولا هەموو تاکێکی تەمەن ٢١ – ٣٠ ساڵی دانیشتووی هەرێمی جزیرە، دەتوانێ پشتئەستوور بە "مافی رەتکردنەوەی ویژدانی" ملکەچی "خزمەتی سەربازیی" نەبێت، بێ ئەوەی هیچ ناوەندێکی یاسایی و سەربازیی مافی لێپێچینەوە و گوشارخستنە سەر ئەو کەسەی هەبێت.\n"رەتکردنەوەی ویژدانی" وەک روانگەیەکی ئەخلاقی و شەڕنەویستانە بۆ یەکەمجار لە سەدەی نۆزەدەی زایینیدا سەریهەڵدا و لە گەرمەی هەر دوو شەڕی یەکەم و دووەمی جیهاندا پەلی هاویشت و لایەنگری پەیدا کرد.\nجێی ئاماژەیە؛ کۆمیسیۆنی مافی مرۆڤی رێکخراوی نەتەوە یەکگرتووەکان و پەرلەمانی ئەورووپا، وەک یەکێک لە بنەڕەتیترین مافەکانی مرۆڤ، "مافی رەتکردنەوەی ویژدانییان" پەسەند کردووە.


یەکەم: ناکرێ خەمی گۆڕینی دەسەڵاتی سیاسیمان هەبێ بەبێ گۆڕینی کۆمەڵگە، ئەم شەڕە سوڕانەوەیە لە بازنەیەکی داخراودا و هەمان دۆخ دروست دەبێتەوە و لە دۆخێی ئاواشدا چاوەکان دەچنەوە سەر مەزرای ئاژەڵانی جۆرج ئۆروێڵ.\nدووەم: ئەستەمە بێ ئامادەکاری بۆ هەر پێشهاتێ خەڵک پێش بدەی بۆ بەردەم سندوقی دەنگدان، کە دەیزانی دەسەڵات بۆی گرنگ نیە کێ دەنگ دەدا ئەوەندەی بۆی گرنگە کێ دەنگەکان دەژمێرێت. کردەکە تەواو ئاشتیخوازانەیە و لە بەینی شەڕی ناوخۆ و شۆڕشدا کەمێک عاقڵانەیە، بەڵام بۆخۆی کاتکوشتنیشە.\nسێیەم: پارتی دامەرزا و ویراسی و بنەماڵە بوو، یەکێتی بۆیە دامەزرا تا دژ بە ویراسی بێت و لە دوا کۆنگرە بوە ویراسی و تاڵەبانیەکان وەک بارزانیەکان کورسی دەسەڵاتیان قۆرخ کرد. گۆڕان دروست بوو دژ بە ویراسی تاڵەبانی، کەچی خۆی بوو بە تەوریسی سیاسی.\nچوارەم: ئەوەی ئەلف و بێی سیاسەت بزانێت دەزانێت سیاسیەت بریتیە لە ( پەروەردە ، ڕێکخستن ، چالاکی) جێهێشتنی پەروەردە و ڕێخستن و بازدان بۆ چالاکی، دواجار هەر کوبە و حەملان و حاجی بەرهەم دێنێ.\nپێنجەم : پیشاندانی سیاسی وەک پێغەمبەر کارەساتە، کارەساتە مرۆڤ بیت و سیاسەت بکەیت و یەک بەشەر لە کوڕ ئەندام و لایەنگر و بەرپرسانی بزوتنەوەکەت لە خۆت نەچن. ئەمە سیاسەت کردن نیە ئەمە پێغەمبەرایەتی کردنە. میژوویەکی دوورودێژمان هەیە لە کردنی سیاسی بە پێغەمبەر و گۆڕینی گۆڕی سیاسی بە پەرستگا.\nشەشەم: کەس لە نەوشیروان مستەفا نەچێت و بۆ هەر قەیرانێک سەرەتاتکێمان لەگەڵ بکا، ئەی چی دوای خۆی جێهێشتووە؟